text:
Stjórnarskipanin er hvørki fyri sambands- ella javnaðarfólk
Ríkisfelagsskapur -
Føroyar hava mesta frælsið, ið hugsast kann, men sonevnda “stjórnarskipanin” er amboðið til at skerja møguleikar og persónliga frælsið hjá tær og mær
Higartil hevur arbeiðið við sonevndu “stjórnarskipanini” borið brá av demokratiskum undirskotið. Orsøkin er, at 14. september-samgongan hevur valt bert at hava hana inni í politisku skipanini.
Fólkið er í stóran mun hildið uttanfyri. Borgarin er ikki komin til orðanna og hevur ikki havt høvi til at viðgera stjórnarskipanina á nevniverdan hátt.
Soleiðis hevur landsstýrið á ódemokratiskan hátt bølt oman yvir stjórnarskipanini. Kortini billar samgongan føroyingum inn, at alt skal spretta úr fólkinum í Føroyum. Tað hendir ikki.
Tí er tað sera positivt, at Føroya Væl – veljarafelag Sambandsfloksins í Suðurstreymi – tók stig til at fáa eitt orðaskifti í lag um málið herfyri. Tað fór fram í Finsen, gamla kommunuskúlanum í Tórshavn.
Soleiðis kom sonevnda “stjórnarskipanin” loksins úr tí dulda, og orð vórðu sett á hana.
Frælsasta fólk í heiminum
Í mínum hugaheimi snýr tað mesta seg um, at føroyingar skulu hava bestu møguleikar nú og í framtíðini.
Spurningurin er, um vit vilja hava somu møguleikar sum í dag og økja teir frameftir?
Ella skulu vit lata upp í hendurnar á øðrum at skerja okkara møguleikar?
Júst hetta, at møguleikar verða skerdir, er stóri vandin við sonevndu “stjórnarskipanini”, hóast vit í Føroyum hava fólkið, tilfeingið og vitan.
Eingin ivi er um, at Føroyar í dag hava mesta frælsið, ið hugsast kann. Við teimum mongu møguleikunum, ið føroyingar hava, munnu vit teljast millum heimsins frælsasta fólk.
Føroyingar eru í teirri fantastisku støðu, at veljast kann millum tað allar besta í tveimum – og enntá trimum londum. Tað stendur okkum púra frítt at velja, hvat ið vit vilja, og vit hava í dag full rættindi og á jøvnum føti gjøgnum Ríkisfelagsskapin.
Fullar hyllar til øll
Sambandsflokkurin, ið er einasti sambandsflokkur í Føroyum, hevur fullar hyllar av møguleikum til øll. Ikki minst tá ið talan er um at arbeiða úti í heimi, og tá ið vit tosa um útbúgvingarmøguleikar.
Hetta at kunna útbúgva seg, hvar man vil, og at kunna virka í øllum Europa, hevur stóran týdning. Føroyingar eru heimsborgarar, og hvør einstakur hevur í Ríkisfelagsskapinum møguleika at røkka sínum dreymum, ambitiónum og at taka sítt persónliga frælsi har, sum man nú einaferð sjálv ella sjálvur hevur hug til.
Sjálvt fullveldisfólk gera brúk av hesum góðu møguleikum, og tað er teimum væl unt, hóast tey ikki vilja vita av felagsskapinum, sum øll njóta gott av.
Ríkisfelagsskapurin strekkir seg frá Norðurtýsklandið og heilt til Norðpólin. Um vit taka ES-borgaraskapin við – tí hann hava vit sum statsborgarar, sjálvt um Føroyar ikki eru við í ES – ja, so gevur hetta møguleikar og fullkomið frælsi heilt suður til Miðalhavið.
Tann sonevnda “stjórnarskipanin” er tíverri í roynd og veru amboðið til at taka Føroyar úr Ríkinum. Tá verður persónliga frælsið hjá tær og mær og ríkir møguleikar skornir heilt inn á bein.
Spælir tú tær t.d. av við reyða passið, so er ikki longur møguligt at arbeiða frítt í øllum ES-londum. Tað fer at amputera okkara virkismøguleikar.
Og hóast summi pástanda, at norðurlendskir útbúgvingarsáttmálar fara at standa við í allar ævir, so er longu nú stórt trýst á útbúgvingar í Norðurlondum. Verða sáttmálarnir broyttir ella tiknir av – og tað er ein reellur vandi – so hanga útbúgvingarmøguleikar hjá føroyingum í tunnum tráði.
“Evsta lóg”
Hóast Javnaðarflokkurin nú er farin at leggja avstand til felags Grundlógina í Ríkinum, so vita allir føroyingar, at tað júst er Grundlógin, ið útvegar okkum øllum grundleggjandi og dýrabar ríkisborgararættindi. Grundlógin verjir eisini fólkið móti politikarum, sum vilja bróta niður og enntá gera seg inn á demokratiið.
Frá fyrsta degi hevur Sambandsflokkurin ført fram, at sonevnda “stjórnarskipanin” leggur upp til eina konfrontatión – ein politiskan samanbrest – í Ríkinum.
Hetta er nú prógvað.
Á fundinum í Finsen førdi formaður Tjóðveldisfloksins, Høgni Hoydal, fram, at sonevnda “stjórnarskipanin” skal standa oman fyri allar aðrar lógir í Føroyum. Tey nevna hana “evsta lóg”.
Harvið er greitt, at samanbresturin í Ríkinum verður veruleiki, og at Tjóðveldi ætlar at festa í eina ovurstóra konfrontatión, ið skal enda við loysing.
Er hetta gott fyri Føroyar og føroyingar? Fremur tað samanhald? Styrkir hetta okkum sum land og tjóð?
Svarið er eitt avgjørt nei.
Ætlan Tjóðveldis fer at spjaða føroyingar heldur enn at savna okkum, so sum formaðurin í Javnaðarflokkinum annars legði upp til í nýggjársrøðuni.
At Javnaðarflokkurin stendur modell til “evstu lóg” gongur beint ímóti stevnuni hjá tí flokkinum. At Sjúrður Skaale á fundinum í Finsen mælir til at taka undir við sonevndu “stjórnarskipanini” og stillar seg undir liðina á Tjóðveldinum, sigur rættiliga nógv.
Ein verulig fólkaatkvøða
Sum flestum kunnugt hevur uppskotið til “stjórnarskipan” sín uppruna í fullveldissamgonguni um aldarskiftið. Hóast ávísar broytingar eru tiknar við, hevur uppskotið enn sama endamál: at taka Føroyar úr ríkinum.
Í Løgtinginum pseudo-viðgera vit eitt uppskot, sum hvørki er fuglur ella fiskur. Fá vita, og fá vilja siga, hvat “stjórnaruppskotið” í veruleikunum gongur út uppá.
Sannleikin er, at Føroyar hava eina góða stýrisskipan. Tað er hana, man eigur at broyta, um tørvur er á tí.
Flestu vita, at endamálið við sonevndu “stjórnarskipanini” er at taka Føroyar úr Ríkinum. Tá er heldur at taka eina veruliga fólkaatkvøðu, har ið føroyingar taka avgerð um at vera verðandi í Ríkinum, ella at taka seg úr Ríkinum.
Ein slík fólkaatkvøða er nógv erligari enn at leggja ein tekst fyri fólkið, sum er óforstáiligur fyri tey flestu, og sum í veruleikanum er nakað annað, enn hann verður gjørdur til.
Øll skulu vita, at sonevnda “stjórnarskipanin” er fyrsta stigið til at taka Føroyar úr Ríkinum.
Skeiv tulking
Minnast tit, hvussu formaðurin í Javnaðarflokkurin tulkaði hoyringssvarið frá forsætisráðharranum?
Í stuttum endurgav hann forsætisráðharran fyri at siga, at alt er í fínasta lagi við sonevndu “stjórnarskipanini”.
Tað er ein tilgjørdur sannleiki við stórum modifikatiónum.
Rætta tulkingin er í stuttum, at sonevnda “stjórnarskipanin” skal virða Grundlógina sum hægstu rættarkeldu í Ríkinum. Men bæði í Løgtinginum og á fundinum í Finsen sigur Tjóveldið, at sonevnda “stjórnarskipanin” er “evsta lóg” og harvið hægsta rættarkelda.
Hetta er tulkingin hjá Tjóveldið, og at leggja eitt konfliktmál út til fólkaatkvøðu, har samgongan setur fólk upp ímóti hvørjum øðrum, og ikki sigur sum er – tað er at føra føroyingar bak ljósið, og at halda fólk fyri gjøldur.
Tjóðveldis-DNA
Tað liggur í DNAnum hjá Tjóveldið – líka síðan stovnan í 1948 – at renna eftir loysingini. Á sín hátt er tað ein erlig sak, tí tjóðveldisfólk eru tjóðveldisfólk.
Øll skulu tó vera greið yvir, at tað allar fyrsta, Tjóveldið fer at gera, um sonevnda “stjórnarskipanin” verður samtykt, tað er at renna eftir fullveldinum.
Hetta sigur seg sjálvt.
Men er hetta tað, ið Føroyingar vilja? Tað meini eg ikki, at tað er!
Føroyingar brúka sína sunnu fornuft og vilja sjálvandi ikki skerja møguleikar hjá sær sjálvum ella børnum sínum. Heldur ikki vilja føroyingar verða avbyrgdir í Norðuratlantshavi.
Hetta, at Javnaðarflokkurin hevur latið seg í føraratroyggjuna í hesum málið, munnu nógv undrast á.
Fólkatingsmaðurin hjá Javnaðarflokkinum tosar aftur og aftur um, at danskir myndugleikar hava eina sonevnda “jarnbetongjura”.
Men hvat ger Javnaðarflokkurin í dag?
Hann letur Føroyar í eina spennitroyggju og leiðir føroyingar út hagar, sum loysingin skal sníkjast ígjøgnum við einari “stjórnarskipan”, ið hvørki er fuglur ella fiskur.
Í stríð við Grundlógina
Týðandi er at staðfesta, at sonevnda “stjórnarskipanin” stríðir beinleiðis móti Grundlógini.
Her eru trý dømi:
Í sonevnda preamblinum ella formælinum til “stjórnarskipanina” stendur t.d. at “eingin lóg kann verða sett í gildi fyri Føroyar uttan løgtingsins samtykki”. Í Ríkisfelagsskapinum reka vit Ríkið í felag, og Løgtingið hevur ikki lóggávuvaldið einsamalt.
Har stendur eisini ymiskt um persónligt frælsi í greinunum 9, 10, 11, 14, 15, 16, 17 og 18. Hesar greinar fáa ikki gildi, tí tað galda aðrar reglur um frælsisrættindi í galdandi Grundlóg.
Og í grein 55 stendur eisini, at “Landsstýrið varðar av uttanríkismálum og uttanríkistænastu mótvegis útlondum”. Uttanríkismál kunnu í verandi ríkisrættarligu støðu ikki yvirtakast, og tí stríðir hetta alt ímóti Grundlógini.
Men tað leggja Javnaðarflokkurin, Tjóðveldi og Framsókn einki í, tí endamálið er jú at loysa Føroyar úr Ríkinum.
Úrslitið verður helst, at sonevnda “stjórnarskipanin” ongan rættarvirknað fær, og tað fer at spjaða fólkið í Føroyum.
Hóast samgongan pástendur nakað annað, so kunnu vit missa sjálvsavgerðarrættin, um føroyingar vraka stjórnarskipanina – og tað er realistiskt at siga, at við hesi stjórnarskipanini standa okkara ríkisborgararættindi upp á spæl.
Hvørki fyri sambands- ella javnaðarfólk
Stjórnarskipanin er hvørki fyri sambandsfólk ella javnaðarfólk, ið sjálvandi vilja hava allar teir góðu møguleikarnar, ið Ríkisfelagsskapurin ber í sær. Sjálvur trúgvi eg ikki, at røtt javnaðarfólk fara at taka undir við ætlan Tjóðveldis um “evstu lóg” og at loysa Føroyar úr Ríkinum.
Latið okkum í felag savna tjóðina heldur enn at spjaða hana.
Bárður S. Nielsen
formaður í Sambandsflokkinum
RN


c: text/html

text:
Klippikort til tey eldru
Í Norra hava tey eldru tað, sum eitur “verdighets-garanti”. Tað sama finst í ávísum kommunum niðri, har tey eldru fáa eitt slag av klippikort, sum gevur tveir tímar av umsorgan, har borgarin sjálvur velur, hvat tíðin skal brúkast til.
Í royndarkoyringini í Københavns kommune vísti tað seg, at tað, sum teir eldru borgararnir ynsktu, var at ganga í handlum, fara ein túr í Tivoli, út at eta og gongutúrar. Eingin valdi at sleppa í bað eina eyka ferð.
Á heimasíðuni hjá FOA stendur ein frásøgn um ein 83 ára gamlan fyrrverandi prest, sum fekk eitt stórt ynski uppfylt við skipanini. Fyrrverandi presturin hevði stóran áhuga í søguni í býnum, og hann hevði lisið um eini hús í Nyhavn, har ein lítil standmynd stóð oman á portrinum til húsini, har ein sukurframleiðari búði fyrr í tíðini.
Ein vakran dag á heysti fóru hesin 83 ára gamli og heilsuhjálpari hansara – sum hann hevði havt í sjey ár – ein gongutúr í Nyhavn, har tey sóu henda vælsignaða “sukurmann”.
“Hon er sum send frá himni”, sigur fyrrverandi presturin, sum byrjaði at fáa áhuga fyri býnum, tá hann búði í Store Kannikestræde í Den Indre By, meðan hann las guðfrøði.
Hóast heilsan er ring, hevur tað stóran týdning fyri lívsgóðsku hansara at kunna røkja síni áhugamál.
Heilsuhjálparin viðmerkti til skipanina, at “tá skipanin við klippikort bleiv innførd, kundu vit endiliga gera túrin til veruleika. Tað var ein stór uppliving, at vit kundu gera tað, sum vit høvdu tosað so nógv um”.
Tað er heilt vist, at henda skipan er uppløgd at seta í verk í Føroyum. Heimahjálpirnar hava als ikki tíð til aðrar uppgávur enn tær, sum eru ásettar við lóg, og samstundis sita hundraðtals eldri borgarar heima hjá sær sjálvum hvønn dag við sera lítlari vitjan.
Vit mugu raðfesta tær heitu hendurnar og okkara eldru
borgarar. Hetta er ein íløga, sum skapar ómetaliga nógva lívsgóðsku.
Við javnaðarkvøðu, Bergur A. Dalsgarð

robotstxt: allowed

filter: keep


text:
Ruth Smith (1913-58): Sjálvsmynd. 1955. Olja á lørift, 79 x 85 cm.
Til eina sjálvsmynd krevst eitt spegl og eitt fast eygnabrá. Listakvinnan hevur fangað seg sjálva við stórum, starandi eygum handan brillugløsini. Hesi eygu hugfanga eisini okkum.
At vit hava eitt listafólk framman fyri okkum sæst bara óbeinleiðis. Ein krukka við penslum og ein málningur hoyra við til umhvørvið aftanfyri nettligu konuna.
Listafólkið hevði næstan horvið inn í bakgrundina, um ikki troyggjan hevði so bjartan bláan lit og so tey granskandi eyguni. Eygu sum síggja litir – samlag, spenningar og klangir, sum koma fram við ógvisligum penslastrokum.
Henda næstan smædna sjálvsmyndin er heilt øðrvísi enn hin – sjálvvissa – sum eisini hongur her á Listasavninum. Listakvinnan roynir seg í leiklutum, kannar ymiskar síður av sær sjálvari í litheiminum.
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Ætlanin er at játta hálva millión krónur næsta ár og tvær milliónir í 2019.
Men teir pengarnar røkka bara til ávísar dagføringar, sigur Henrik Old, landsstýrismaður,
sum hevur svarað Annitu á Fríðriksmørk, løgtingskvinnu, sum spurdi um Selatraðarvegin.
Landsvegurin av Strondum til Selatraðar er tíggju kilometrar langur.
Ábøtur eru gjørdar frá 2005 til 2014 fyri 5,6 mió. kr.
Ein av tíggju breiðkaður
Trý strekki eru breiðkað, tilsamans 1,1 kilometur.
Sambært samferðsluætlanini fyri 2012 til 2024 og í tilmæli frá Landsverki verður mælt til
at breiðka vegin til ein smalan tvíbreytaðan veg í støðum, og annars at gera góð víkipláss.
Tað varð í 2012 mett at kosta 50 mió. kr.
Grót úr tunli
Á fundi í farnu viku millum landsstýrismannin, Landsverk og Sjóvar kommunu um ferðsluviðurskiftini
í Sjóvar kommunu var semja um at finna eina munagóða loysn á Selatraðarvegnum, svarar Henrik Old.
Men pengarnir til tess eru ikki til enn, sigur hann eisini.
Henrik Old hevur heitt á Landsverk at arbeiða við møguleikanum at brúka grót úr Eysturoyartunlinum til Selatraðarvegin.
kelda: kvf.fo


text:
Ein arbeiðskona í Ónagerði, prestagarðinum á Viðareiði, kom fyri leysingabarn og drap tað í loynd. Ein fátækur húskallur var har í prestagarðinum, eyknevndur Písli; frá honum tók hon eitt hosuleggald, sum hon koyrdi barnið í, og síðan gróv hon tað niður. Eina tíð eftir hetta giftist henda sama arbeiðskonan, og stórt brúdleyp varð hildið. Meðan tey dansa brúðardansin, kemur ein niðagrísur rullandi inn í einum hosuleggaldi, hoppar inn í ringin og kvøður:
Min moder bær guld;
jeg danser i uld,
jeg danser í hosuleggald Písla.
So bóltaði hann sær fyri føturnar á mommuni; men hon svímaði og varð borin út, og brúdleypskætin fekk brattan enda.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
- Tíðindi, mentan og ítróttur
"Keypt" stuðul frá Alequ Hammond
Tað hevur vakt ans, at danski skattmálaráðharrin, Karsten Lauritzen, hevur sagt, at tað loysti seg hjá stjórnini at "keypa ein grønlending," sum hann tók til, at tryggja stjórnini meiriluta.
Í Dagblaðnum Holstebro-Struer verður Karsten Lauritzen endurgivin fyri at siga, at søgan vísir, at tað altíð er ein fólkatingslimur, sum í valskeiðnum fer upp í annan flokk, og so hevur stjórnin ikki meiriluta.
"Men vit hava tryggjað okkum við at keypa ein grønlending."
Aleqa Hammond styðjar stjórnina
Grønlendska fólkatingskvinnan, Aleqa Hammond, hevur lovað, at hon fer ikki at atkvøða ímóti stjórnini, tí hon fekk formansessin í Grønlandnsvendini afturfyri.
Sostatt hevur stjórnin tryggjað sær 91 atkvøður í fólkatinginum.
Aleqa Hammond sigur, at útsøgnin hjá Karsten Lauritzen fær ongar avleiðingar fyri avtaluna, sum hon hevur gjørt við stjórnina.
- Danskt er ikki mítt móðurmál, men eg haldi kortini, at eg eri meiri siviliserað enn hann, sigur Aleqa Hammond.
Ikki bilsin
Hon sigur, at hon er ikki bilsin av málburðinum hjá skattamálaráðharranum, tí grønlendingar í Danmark eru fyri mismuni, - bara tí teir eru grønlendingar, sigur Aleqa Hammond.
Karsten Lauritzen, skattamálaráðharri, sigur nú, at hann harmast málberingina.
- Sjálvandi er eingin keyptur ella seldur. Hetta er eitt kent mál um fyrilit fyri parlamentarisku støðuni, men tað gevur mær ikki rætt til at málbera meg so. Eg harmist, um eg havi rakt onkran, tað var ikki meiningin, sigur Karsten Lauritzen í skrivligari viðmerking.
Sí eisini


text:
Løgreglan leitar eftir einum bili
19-05-2017 - 21:18 - Jóanis Albert Nielsen
Løgreglan leitar eftir einum bili, sum eftir ætlan skuldi verið farin norður við Smyrli í dag eftir at hann hevur verið til útstilling í Suðuroy.
Men tá ið eigarin av bilinum taldi bilarnar upp, sum høvdu verið í Suðuroy til útstillingar, manglaði ein bilur, og tað er ein gullbrúnur Suzuki s-cross, hann hevur onga nummar plátu, men har nummarplátan vanliga er stendur s-cross.
Tað er enn óvist um bilurin er á meginlandinum ella í Suðuroynni. Um tú hevur sæð bilin vil løgreglan gjarna hoyra frá tær. Løgreglan hevur tlf. 351448.


text:
Archive for the ‘Children and Family’ Category
Stórar broytingar á veg
Ronja
Tit minnast kanska myndirnar av Anitu við stórum búki og her er so ein mynd av Ronju saman við pápa hennara. Tit koma at síggja fleiri myndir av henni um uml. 1-2 vikur, men til tá, eru fleiri stórar broytingar farnar fram.
Nýtt prosjekt
Tað seinastu tíðina hava vit arbeitt við einari nýggjari verkætlan og fríggjadagin 25 apríl verður tað gjørt alment hvat akkurát tann verkætlanin inniber. Verkætlanin verður skotin ígongd við tí nýggja Kvinnu blaðnum og ein av teimum fremstu síðunum í Kvinnu verður ein lýsing við verkætlanina. Vit vóna at tað kemur at verða fleiri av tykkum til góða hjálp 🙂
Nýggjan Blogg
Hetta er okkara seinasti postur á hesum blogginum. Vit hava nú í eina tíð arbeitt við at skapa okkum eitt nýtt branding og ein nýggjan Blogg og 1 mai verður Bloggurin almennur. Vit eru sera spent upp á bloggin og halda at hann er nógv betri enn hesin 🙂
Familjumyndir, Barnamyndir og forlovilsmyndir
Vit hava sett mai og part av juni av til at taka familju-, barna- og forlovilsmyndir og taka ímóti bíleggingum nú. Um tit ynskja at tosa við okkum ella at bíleggja pláss, eru tit vælkomin at skriva okkum ein mail ella at ringja á tlf. 289 200. Um tit eru áhugaið at fáa okkum at taka myndir til skúla ella barnagarðar er tað eisini møguligt, men sera avmarkað pláss. Men ring og so kunnu vit tosa um tað er møguligt ella ikki.
Noomi, Filip og Pætur
Her eru nakrar myndir, ið vit tóku av trimum systkjum áðrenn jól. Hetta var ein jólagáva til foreldrini.
1.
2. Noomi
3. Filip
4. Pætur
Myndir av Anitu
Her er ein mynd av Anitu, ið skal føða fyrsta dagin. Ynskja tit at síggja fleiri myndir, ið vit hava tikið av henni, kunnu tit fara inn á http://www.garfild.fo og trýsta á FLASH SITE. Har er ein menu, ið eitir “proofing” og har kunnu tit skriva “anita” og so skuldu myndirnar loada.
Tit eru sjálvandi vælkomin at skriva viðmerkingar til myndirnar út á Bloggin.
Tá ið Anita hevur átt, er eisini ætlanin at taka myndir av barninum : )
1.
Jólamyndir av Ann Elisu
Vit hava tikið nakrar jólamyndir undan jólunum og her eru nakrar av myndunum, ið vit tóku av Ann Elisu. Um tit ynskja at síggja fleiri av myndunum, ið vit tóku av Ann Elisu, so kunnu tit fara inn á heimasíðu okkara, inn undir proofing og skriva “hansen” sum `password´ og so koma allar myndirnar fram.1.2.3.4.5. 6.7.
Julian
This is one of the cutest kid we know. We met him on the Faroe Islands this summer and got to spend some time with him there. When we met him he still did not know how to walk, but just after we came back to the UK he learned how to walk. As you can see on one of the photos he likes very much spaghetti 🙂 We will maybe meet him again on Christmas and then we can get some more photos of him.
Hetta er eitt tað fittasta barnið vit enn hava møtt 🙂 Vit komu at kenna hann í Føroyum í summar og tað var ógvuliga skeg. Hann dámar sera væl at eta spaghetti og at spæla bólt. Tá vit vóru í Føroyum dugdi hann enn ikki heilt at ganga, men tað ger hann nú. Vit síggja hann vónandi aftur á jólum og so fáa vit eisini fleiri myndir av honum.
Men her eru so tvær myndir av honum.
1 Texture
2
3
Familjumyndir
Mitt í seinastu viku tóku vit myndir av hesi fittu familjuni. Hóast veðurtíðindini høvdu sagt frá sera góðum veðri, so regnaði tað illa um næstan alt landið. Vit hoyrdu at veðrið var betri norðanfyri og koyrdu so øll til Klaksvíkar at taka myndir. Har var veðrið gott og so var bara at koma í gongd.
Tey vóru øll sera fitt at taka av og vit høvdu eina hugnaliga løtu saman.
1
2
3
4
5
6
Familjan Hvannastein
1
2
3
4
5
6
7
8
Barnamyndir av Naomi
Fyri nøkrum vikum síðani vóru vit í Suðuroy og tóku barnamyndir. Lítla Naomi var sera fitt og lívlig at taka av. Her eru nakrar myndir av henni saman við foreldrum hennara.


text:
Freistin at senda inn tilfar til átjanda nummarið av Vencli er 1. august. Hvør kann senda inn tilfar til Vencil? Jú. Øll kunnu senda inn tilfar til Vencil, og tað kann gerast alt árið runt. Lýst verður á heimasíðuni við tíðarfreistini, sum vanliga er 1. august. Treytirnar fyri upptøku er, at talan er um skaldskap á […]
Nýtt yrkingasavn um at vera tætt at menniskjum, ið eldast ella skulu doyggja soleiðis leggur kroppurin seg niður á jarðarskorpuna sum jarðarskorpan ber kroppar sínar Hetta brotið úr savninum Djúpini eftir Vónbjørt Vang, sum Forlagið Eksil gevur út, er um tilverunar og náttúrunar vøkru og lívsjáttandi ringrás. Djúpini er eitt savn av prosalyriskum tekstum […]
Tøgn Faðir plagdi at siga: “Fólk, ið duga sær hógv, steðga ikki leingi, veri tað seg í grøvini hjá Longfellow ella í glasblómuhøllini í Harward. Lítandi á seg sjálvi sum kettan – ið dragsar fongin avsíðis, og lini halin á rottuni darlar úr kjaftinum sum ein lissa – dámar teimum viðhvørt einsemið og eru kanska […]
William Heinesen- Myndlistamaður mai – 23. juli 2017 Listasavn Føroya Fríggjadagin 5. mai kl. 16 letur framsýningin “William Heinesen – Myndlistamaður” upp á Listasavni Føroya. Nils Ohrt, savnsstjóri, bjóðar vælkomin. Malan Marnersdóttir, professari, setur framsýningina. Svaboino við Angeliku Nielsen og Ólavi Jakobsen spæla nøkur løg. Savnið bjóðar ábit. Øll eru vælkomin. Um framsýningina: William […]
Í gjár, 28. mars, hevði Karsten Hoydal fylt 105 ár. Vit kenna øll Karsten sum yrkjaran við sínum heilt serstaka, lýriska universi málar náttúruna inn í menniskjaligar kenslur. Yrkingar hansara spenna víða. Kanska vit ikki altíð hava givið okkum far um politiska menniskjað, Karsten, og tær politisku yrkingarnar, sum hann skrivaði undir krígnum, og sum […]
Nýggi filmurin eftir amerikanska filmsleikstjóran, Jim Jarmusch varð sýndur í Havnar bio í kvøld. Yrkingarnar til filmin hevur Ron Padgett skrivað. Her eru yrkingarnar. Love Poem We have plenty of matches in our house. We keep them on hand always. Currently our favorite brand is Ohio Blue Tip, though we used to prefer Diamond […]
Mikudagin 25. januar heiðraðu Føroyar trý listfólk. Í samkomu í Seglloftinum handaði mentamálaráðharrin hesar virðislønir við hesum grundgevingum. Hjartaliga til lukku tit Rúni, Jan og Fríða og Anna Malan. Hjartaliga til lukku Føroyar! Mentanarvirðisløn Landsins 2016 verður latin Rúna Brattaberg, operasangara Síðan aldarskiftið hevur Rúni Brattaberg virkað sum operasangari við operaleikhús kring stóran part av […]
Góðu tit øll. Vencil ynskir tykkum eini gleðilig jól. Óansæð, hvussu tit so hava tað við hesi høgtíð, so er tíðin komin, hóast ódnir berja landið og onkur líka haðrliga sum ódnirnar vísir, hvussu einsemið fer við menniskjum, so er tíðin komin. Jólini eru her, og hvørki garnatálg ella reyðkál ella snapsur ella annað leskiligt […]
Onkur haldari heldur kanska, at djórið, sum prýðir permuna á nýggjasta Vencili, djórið kallast ein Axolotlur, heldur átti at verið eitt jólatrøll, nú Vencil framvegis ikki er komin fram til sínar trúgvu haldarar. Og tað við góðari grund, tí Vencil hevur longu fingist til keyps í bókahandlunum í meira enn eina viku. Vit útgevarar mugu taka […]
Dagbókabløð Ebba Hentze Oddfríður Marni Rasmussen og Arnbjørn Ólavsson Dalsgarð týddu 1 At sita á einum vongi høgt uppi. Trygd og ótti fyri at detta ígjøgnum óskygt myrkur ímóti mánans rísandi ljósi á vatninum, knúsa speglið og doyggja móti hørðum sorta. Løgnir fiskar fara at koma og eygleiða eina friðarspillu. Tað storknaða voksið sleppir […]


text:
Bíblian - kelda til ljós og fatan
29. apríl 2012
Tá ið Sun Yat-sen, sum var ein politiskur oddamaður í Kina í 1912, einaferð varð spurdur, nær stóra vekingin í Kina byrjaði, svaraði hann: "Hon byrjaði, tá ið Robert Morrison týddi Bíbliuna til kinesiskt."
Bíblian - kelda til ljós og fatan
Tá ið Sun Yat-sen, sum var ein politiskur oddamaður í Kina í 1912, einaferð varð spurdur, nær stóra vekingin í Kina byrjaði, svaraði hann: "Hon byrjaði, tá ið Robert Morrison týddi Bíbliuna til kinesiskt."
Hugsandi menniskju í øllum samfelagsbólkum og í øllum tíðarskeiðum hava góðkent virði og kraftina í Bíbliuni. Bretski vísindamaðurin og heimspekingurin Sir Isaac Newton segði, at evangeliið er tann mest stórfingna heimspekið á jørð. Tann gløðandi amerikanski fosturlandsvinurin Patrick Henry segði, at Guds orð er "bókin yvir øllum bókum". Aðrir navnframir amerikumenn - Benjamin Franklin, Abraham Lincoln, Franklin D. Roosevelt og Dwight D. Eisenhower - hava sett Heilagu Skriftina ógvuliga høgt.
Dr. J. Wilbur Chapman hevur skrivað hesi heiðursorð um Bíbliuna: "Tað er einki sum hon, tá ið tú hevur ilt íhøvdinum! Tað er einki sum hon, tá ið tú hevur hjartasorg. Tað er einki sum hon, tá ið sólin ikki er frammi um dagin, og stjørnurnar ikki síggjast á nátt. Tað er einki sum hon, tá ið børn tíni eru móðurleys. Tað er einki sum hon, tá ið tú jarðar tín nýføðing. Tað er einki sum hon, tá ið lívsferðin er at enda komin, og tú hvílir høvur títt á lyftum hennara, og Gud boyggir seg niður og kyssir teg í svøvn."
Vit liva í einum andaliga myrkum og moralskt ørvitisligum heimi. Á, sum okkum tørvar tað grøðandi ljósið frá Guds orði at vegleiða okkum!
"Títt orð er ein lykt fyri fóti mínum, eitt ljós á gøtu míni," segði Sálmaskaldið í Sálmi 119,105. "Opinbering orða tína íbirtir ljós, ger teir óroyndu vísar." v. 130.
Gævi, at vit trúføst fylgdu strálunum frá hesi vælsignaðu lampu, tí bara tá fáa vit tað rætta ljósið og ta røttu fatanina.
Søgn ella meistaraverk?
Bara Gud kann hava stýrt framleiðsluni av einari bók sum Bíbliuni. Tað eru 66 bøkur í henni, og 40 ymiskir rithøvundar hava skrivað tær. Hesir Guds menn talaðu mong ymisk mál og høvdu ymisk størv. Ein egyptisk prinsessa hevði ættleitt Móses. Hirðadrongurin Dávid gjørdist seinni ein av størstu kongum Ísraels. Har var eisini ein forsætisráðharri, ein skattainnkrevjari, ein hirði, ein lækni og fleiri fiskimenn. Tíðarskeiðið, sum hesir menn livdu og skrivaðu í, var 1500 ár.
Evnini, sum teir skrivaðu um, vóru so ymisk sum tónleikur, søga, vísind og átrúnaður.
Tú skuldi hildið, at áskoðanirnar fóru at gerast ógvuliga ymiskar, tá ið ein so fjølbroyttur skari skrivaði. Tað hevði eisini verið so, um bara menniskju skrivaðu Bíbliuna einsamøll. Men tá ið tú lesur Bíbliuna gjølla, sært tú, at har eru ongar mótsagnir. Har er fullkomið samljóð millum allar 66 bøkurnar.
Hvør einstakur rithøvundur váttar uttan at hugsa um tað, hvat ið undanmenn hansara, samtíðarmenn hansara og eftirmenn hansara skrivaðu. Tað er bara ein frágreiðing um, at alt samljóðar so væl, og tað er, at Heilagi Andin, sum er allastaðni, vegleiddi hvønn einstakan rithøvunda.
Hvørki Móses, Dávid, Jesaja, Jóhannes ella Paulus skrivaðu síni egnu orð. Teir skrivaðu tað, sum Guds Heilagi Andi opinberaði fyri teimum, og Gud broytir seg ikki. Tí er eingin vandi fyri mótsagnum ella fløkjum. Tað, at alt samljóðar so væl í Bíbliuni, er eitt frálíkt prógv um, at øll Skriftin er innblást av Gudi.
Ein bók, sum avdúkar framtíðina
"Eg dugi at síggja, at tygum eru ein ógvuliga heppin maður. Latið meg spáa tygum!"Hesin skeggjuti eysturlendingurin, sum helt so rimmarfast í sína tasku, har alt var í, sum hann átti her á jørð, troðkaði seg yvir ímóti bili mínum, sum stóð parkeraður tætt við tann yðjandi Crawford Market í Bombay í India.
"Eg síggi, at tygum skulu út á eina langa ferð," helt hann áfram, "og at tygum fara at gerast ómetaliga ríkur."
Eg hevði hoyrt hesar munnfimu eysturlendsku spámenninar siga handa setningin mangar ferðir fyrr. Eg havi verið á mongum og longum ferðum, eisini áðrenn eg hitti henda mannin, sum bjóðaði sær at spáa meg í Bombay. Men teir eysturlendsku profetarnir raktu við síðuna av, tá ið teir søgdu, at eg fór at gerast ríkur.
"Rósa tær ikki av morgindegnum," sigur hin vísi maðurin, "tí at tú veitst ikki, hvat dagurin ber í fangi sínum." Orðt. 27,1. Menniskju kunnu ikki við egnari hjálp siga frammanundan, hvat ið fer at henda í framtíðini. Tá ið vit finna eina bók, sum út í odd og egg sigur okkum um framtíðina, og tá ið tað sagda nágreiniliga gongur út, tá vita vit, at menniskju ikki hava skrivað hesa bókina einsamøll. Gud hevur vegleitt høvundarnar, sum skrivað hava bókina.
Tað eru sannførandi vitnisburðir í rúgvutali, sum vísa okkum, at Heilaga Skriftin er av guddómligum uppruna. "Minnist til tað, ið langt frammanundan var boðað, tí at eg eri Gud og eingin annar. Ein Gud, ið ikki finnur javnlíka sín. Eg boðaði frá upphavi endan, kunngjørdi frammanundan tað, sum ikki var hent og segði: "Ráðagerð mín stendur føst, og alt, sum mær hóvar, eg fremji." Jes. 46,9-10. Framtíðin er nútíð hjá Gudi, og bara hann kann siga út í odd og egg, hvat ið fer at henda í morgin, næsta ár og komandi øld.
Rithøvundarnir í Bíbliuni hava sagt frammanundan, hvussu tað fór at gangast við einstaklingum, býum, fólkum og átrúnaðarligum fyriskipanum, fleiri ár, ja, viðhvørt fleiri hundrað ár, áðrenn hendingarnar fóru fram. Bíbliunnar rithøvundar, sum høvdu ta profetisku gávuna, hava enntá skrivað um ta tíðina, sum vit liva í nú, og teir hava greitt frá hennara týdningi. Tað guddómliga profetiið dregur tað forhangið til viks, sum skilir tíðina frá ævinleikanum, og tað greiðir frá tí æviga heiminum hjá teimum frelstu.
Vit kunnu hava álit á teimum bíbilsku profetiunum, tí nøkur teirra eru longu gingin út og tað so ómetaliga beinrakið. "Tí at onga tíð er nakað profetaorð borið fram av mannavilja, men menn frá Gudi talaðu, drivnir av Heilagum Anda." 2. Pæt. 1,21. Profetiini í Bíbliuni eru ikki íkomin, tí at vælútbúgvin fólk settu seg niður at gita, men tey eru komin, tí Gud hevur evnini at síggja inn í framtíðina. Hann hevur skapað rúmdina, og hann veit, hvør ið ætlanin við henni er.
Henda vælsignaða bók - Bíblian - má sanniliga vera Guds bók, tí tað er undranarvert, sum hon hevur kunnað sagt niður í odd og egg frá hendingum, langt áðrenn tær fóru fram. Tað er bara Gud, sum veit, hvat ið hendir í framtíðini. Bara Guds bók kann við vissu greiða frá komandi tilburðum. Profetiir, sum eru útgingnir ella eru um at ganga út, eru ein veldigur vitnisburður um, at Gud er upprunin til Heilaga Skriftina.
R. Pierson
Effie Campbell umsetti.


text:
Tað kunnu vera ymiskar keldur hjá einstaklingum og húsarhaldum til at útvega tað, sum skal til, fyri at gjalda til lívsins uppihald. Tað kunnu verða inntøkur, veitingar og stuðul av ymiskum slag.
Nú eru nógv, ið kunnu hava meir enn eina uppihaldskeldu, og tí vóru fólk í teljingini spurd, hvør var tann mest týðandi keldan til lívsins uppihald.
Hvat ið er mest týðandi uppihaldskelda kann skifta, eftir hvørjum aldri ein er í, ungdóms-, eldra- ella í miðjum árum, eftir kyni, møguliga eftir, hvar ein býr og annars eftir ymiskum lívsumstøðum.
Her hyggja vit at, hvussu býtið er fyri allar føroyingar, menn og kvinnur. Í teiginum høgrumegin her á síðuni eru aðrir grafar, ið lýsa uppihaldsviðurskiftini í ymisku sýslunum og í ymiskum aldursbólkum.
Í talvuni og grafisku myndunum niðanfyri eru inntøku- og uppihaldskeldurnar flokkaðar í 8 høvuðskeldur. Tær vísa, hvussu býtið er millum fólkið eftir hesum høvuðskeldum í prosentum, og á seinna grafinum sæst býtið ávikavist hjá monnum og kvinnum.
Børn yngri enn 15 ár eru ikki við í uppgerðini, sum tá fevnir um 37.965 fólk.
Ikki óvæntað er lønarinntøka høvuðskeldan hjá nógv teim flestu, útvið 60%. Men so sæst, at hjá heili 20% - ella fimtahvørjum - er pensjón høvuðsálitið, har aftur nógv størsti parturin (18%) er fólka- og fyritíðarpensjón og ein lítil partur (2%) er pensjón frá øðrum almennum og privatum skipanum.
Lønarinntøka og pensjónir standa fyri útvið 80% av høvuðsuppihaldskeldunum.
Tá vit hyggja at teim næstu 6 bólkunum er helst meira óvæntað, at her er stuðul frá foreldrum ella aðrari familju størstur við umleið 6%. Vit skulu tá hava í huga, at eisini børn og ung heilt niður í 18 ár telja við í býtinum.
Síðani koma lið um lið á fjórða og fimta plássið lestrarstuðul og tryggingarveitingar fyri arbeiðsloysi, sjúku og barsil.
At enda er kanska merkisvert, at tað eru einans 2,3%, ið siga at høvuðsuppihaldskeldan er inntøka hjá hjúnafelaga ella maka.
Ein ávísur munur er millum kvinnur og menn viðvíkjandi uppihaldskeldu: Lønarinntøka er høvuðsálitið hjá nakað fleiri monnum enn kvinnum.
Øvugt er almannapensjón høvuðsálitið hjá nakað fleiri kvinnum enn monnum. Her telir við, at kvinnur liva longri enn menn og væl feliri kvinnur enn menn eru í aldursbólkunum frá 67 árum og eldri.
Aðrir munir av týdningi eru, at væl fleiri menn enn kvinnur hava inntøku av egnum virki o.l. sum høvuðskeldu, og øvugt væl fleiri kvinnur enn menn hava inntøku hjá hjúnarfelaga ella maka sum høvuðskeldu.


text:
Soleiðis sært tú IKTUS
Tað eru í hvussu er 4 háttir at síggja rásina IKTUS digitalt:
1) Tann fyrsti er við einum sjónvarpi, sum hevur DVB-T móttakara innbygdan, tað hava fleiri nýggj flatsjónvørp.
2) Tann næsti hátturin er við einum leysum DVB-T móttakara, t.d. Televarpsmóttara.
3) Tann triði er við einum hardiskupptakara við innbygdum DVB-T móttakara
4) og til seinast við einari farteldu við innbygdum DVB-T ella leysum DVB-T USB stikki.
Allir háttirnir hava sjálvandi brúk fyri eini UHF antennu, sum t.d. Televarpshyggjarar longu hava.
Leitast skal á "Digital tuner" eftir digitalum rásum.
NB! Minnist til at stilla klokkuna á føroyska tíð (GMT +0), so blívur klokkan á EPG ella info skráini røtt.
Sendinetið:
IKTUS verður sent, sum er, talgilt (digitalt) á sendinetinum hjá R2Net frá hesum sendarum:
Í Søldarfirði*, sum sæst í Skálafirði, Runavík og Saltnes – á 546 Mhz (kanal 30, pol.H) - nýggjur frekvensur!
Á Nólsoynni, sum sæst í miðstaðarøkinum, og í parti av Skálafjørðinum og Sandoynni - á 578 Mhz (kanal 34, pol.H) -
Á Nólsoynni, sum sæst í miðstaðarøkinum, og í parti av Skálafjørðinum og Sandoynni - á 578 Mhz (kanal 34, pol.H) -
Á Varða, sum sæst í Tórshavn, á Argjum og á Toftum - á 554 Mhz (kanal 31, pol.H) -
Á Oyrnafjalli í Suðuroynni, sum sæst á Tvøroyri (skjótt eisini Øravík og parti av Fámjin) - á 530 Mhz (kanal 28, pol.H) -
Á Spinunum í Suðuroynni, sum sæst uttast í Vági og parti av Porkeri (frá minnisvarðanum og eystureftir) - á 570 Mhz (kanal 33, pol. H) -
Í Vági frá sendara omanfyri bygdina, røkkur eisini til Akrar - á 554 Mhz (kanal 31, pol. H) -
Í Vági frá sendara omanfyri bygdina, røkkur eisini til Akrar - á 554 Mhz (kanal 31, pol. H) -
Á Gøtueiði, sum sæst í Gøtunum – á 538 Mhz (kanal 29, pol.H) -
Í Norðragøtu, sum sæst í Gøtunum - á 570 Mhz (kanal 33, pol.H) -
Á Varmakeldu, sum sæst í Kambsdali og Fuglafirði - á 530 Mhz (kanal 28, pol.H) -
Á Klakki, sum sæst í Klaksvík og Leirvík - á 554 Mhz (kanal 31, pol.H) -
*Hetta er ein nýggjur frekvensur, 14. nov. 2014!
*Hetta er ein nýggjur frekvensur, 14. nov. 2014!
NB! Fyri at síggja IKTUS digitalt má ein hava beinleiðis sýni, við ongum fjalli uppfyri, til ein av sendarunum, ið senda IKTUS. Leita á digital tuner.
Sí teigin "Trupulleikar", um tit hava trupulleikar við at myndin frystir ella ikki kemur fram.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Broytingar í frekvensum kunnu koma fyri, sí heimasíðuna!


text:
Claus Carstensen stóra framsýning í ARoS/
Fríggjadagin 29.mai letur Claus Carstensen upp stóru framsýning sína, WHAT´S LEFT (IS REPUBLICAN PAINT) – NINE SISTERS í listasavninum í Århus, ARoS. Claus Carstensen er danskur myndlistamaður, ið hevur havt fleiri framsýningar í Føroyum, m.a. Skriftin á Steininum (saman við Tóroddi Poulsen) í Norðurlendska Ráðharraráðnum í 2010 og Klaksvikaffærer í Norðurlandahúsinum í 2011.
Hann hevur í mong ár samstarvað við Steinprent og í nýggjasta bókmentatíðarritinum Vencil nr. 15/2015 eru sjey yrkingar eftir Claus Carstensen, sum Oddfríður Rasmussen hevur týtt. Bæði í yrkingunum og í myndlistini hjá Claus Carstensen fyllir tað persónliga rættiliga nógv. Og sjálvt um minimalisma og konseptlist eru partar av listarliga undirstøðinum hjá honum, heldur hann fast uppá subjektivitetin í verkunum, ið altíð á onkran hátt snúgva seg um hansara lív og hann upplivar og sær.
Retrospektiv samtíðarframsýning
Framsýningin á ARoS er bæði retrospektiv og samtíðarlig, hon inniheldur umleið 100 ávikavist gomul og nýggj verk hjá Claus Carstensen, sum sambært tíðindaskrivinum nerta við evni sum framsøgufrælsi, totalitarismu, intimitet og nakinleika. Tøkniliga fevnir framsýningin breitt um málarí, standmyndalist, foto og veggjaprýði, m.a. eitt nýtt veggjateppi. Arbeiðslagið hjá Claus Carstensen er ekspanderandi og til tíðir eksplosivt, hann er sera produktivur og arbeiðir ofta við røðum av verkum og við fleiri listasløgum í senn og hansara samlaða verk, sum fevnir um 36 ár er tessvegna ógvuliga stórt í vavi. Hann málar og teknar bæði figurativt og abstrakt, ger standmyndir, fotograferar, ger assemblage, skrivar yrkingar og prosa og hansara verk verða av summum hildin afturlatin og óskiljandi orsakað av teimum mongu løgunum, sum tey innihalda av tilsipingum.
Samfelagslig evni
Ofta eru myndevnini hjá Claus Carstensen av samfelagsligum týdningi. Í verkrøðini Pavilion of The Naked lýsir hann t.d. fólk, ið vórðu pínd í Kambodja undir Reyðu Khmerunum og í eini røð av sonevndum defacing-myndum hevur hann oyðilagt ella málað og sprayað útyvir myndir hjá øðrum, eitt nú við at skera hol í ein málning av Gadaffi. Fyri Claus Carstensen er tað er ein partur av hansara hugskotsgrundaðu strategi at leggja fótonglar fyri seg sjálvan sum listafólk, soleiðis at hann á ymiskan hátt bjóðar sær sjálvum og sínum "góða" smakki av. Hetta ger hann t.d. við at keypa málningar á loppumarknaðum m.a., sum hann síðani viðger við t.d. tusj máling og sprey. Eisini fær hann gøtumálarar ella skeltamálarar úr ymsum londum at mála myndir fyri hann til tess at fáa okkurt klombrut og fremmant brá í myndirnar.
Søgumálarí
At vera søgumálari hevur ein sera gamalsligan og idealan klang, søgumálarí varð dyrkað t.d. undir tjóðskaparromantiska rákinum. Søgan hjá Claus Carstensen er av heilt øðrum slag, hann miðsavnar seg heldur um tað ljóta enn um tað vakra, honum dámar t.d. at kanna maktmekanismur í samfelagnum. Tí er hansara áhugi fyri t.d. fløggum, skjaldrarmerkjum og teirra týdningum eyðsæddur og hvørja ferð hann kemur til eitt nýtt land ella eitt nýtt flaggøki, hevur hann eitt eintak av flagginum við sær heim, sum hann síðani viðger á ymsan hátt í atelierinum. Til framsýningina Klaksvikaffærer viðgjørdi hann Merkið og tað vóru øll ikki so fegin um. Fleiri ringdu í Steinprent til tess at mótmæla og tað helt Claus Carstensen vera sera áhugavert, men hann legði dent á, at talan var um eitt listaverk og ikki eitt flagg. Nýggja framsýningin hjá Claus Carstensen fer at kennast hjá áskoðaranum sum at fáa ein frammaná við einum visuellum bóltatræi, heldur listamaðurin sjálvur, tí nógvar av myndunum eru ógvusligar og ágangandi, merktar av einum ráum ekspressiviteti. Framsýningin WHAT’S LEFT (IS REPUBLICAN PAINT) – 9 SISTERS verður at síggja inntil 18.oktober í ár.


text:
Tíðindi/Greinar
27. februar 2018
Skúlin er í støðugari broyting. Ikki nógv av tí, sum skúlin er í dag, kann sammetast við ”gamla” skúlan. Um vit hugsa um ”gamla” skúlan, sum hann verður lýstur í ”det forsømte forår”, so kunna vit illa siga annað, enn ”Gud havi lov”. Her síggja vit ein lærara, ið dámar at niðurgera næmingarnar og á ongan hátt hugsar um, at geva næmingunum eina góða skúlagongd. Sjálvandi hava allir skúlar ikki verið sum hesin í gomlum døgum, samstundis, sum vit kunnu rokna við, at hendan frásøgnin ikki er sprottin úr ongum.
Tíbetur er hetta nógv broytt, og stórur dentur verður lagdur á, at næmingar og lærarar trívast og hava tað gott í skúlanum. Hetta seinasta Skúlablaðið hevur lagt høvuðsdent á næmingar við autismu, og hvussu skúlagongdin hjá hesum børnum kann gerast so góð sum møguligt. Í Skúlablaðnum eru ymiskar síður lýstar, frá ungum fólki við autismu, foreldrum, autismufelagnum, autismuráðgevum og øðrum. Serstakliga áhugavert var at lesa, hvussu hesi halda, at skúlagongdin hjá næmingum við autismu kann betrast, og hvussu hesi síggja skúlan, bæði við tí góða og tí minni góða. Vit, sum arbeiða í skúlanum, hava helst øll sæð, at børn við autismu hava tørv á serligari vegleiðing í skúlanum, og at tey ofta trívast illa í stórum flokkum. Hóast vit vita, at tað ikki er tað besta fyri barnið, so er tað tíverri so, at summi av hesum børnum ganga í vanligum flokki, og lærarar og foreldur royna at fáa sum best burturúr.
Hetta er oftast tí, at tíðin ikki er til annað. Lærarar, skúlaleiðslur saman við foreldrum vita ofta, hvat hevði verið ein góð loysn, men tímarnir, sum eru játtaðir til skúlan, røkka ikki. Vit hoyra, at tilmeldingarnar til Sernám økjast, bíðitíðin er eitt sindur long, og tímajáttanin røkkur ikki altíð til tað arbeiðið, sum vit ynskja fyri einstaka barnið.
Tað hevði verið ynskiligt, at tímajáttanin til skúlan var nøktandi, soleiðis at skúlin veruliga fekk loyst tær uppgávur til fulnar, sum skúlanum verður álagt. Á mínum skúla síggi eg børn við ymiskum avbjóðingum. Vit hava eisini næmingar við autismu. Samstundis síggi eg starvsfelagar, bæði lærarar og stuðlar, sum gera eitt megnar arbeiði fyri at geva hesum næmingum møguleika fyri eini góðari skúlagongd. Tá eg hugsi um ”gamla” skúlan, so hugsi eg eisini um, hvussu nógv er broytt, og hvussu langt vit, hóast alt, hava flutt okkum á skúlaøkinum. Møguliga er langt á mál, men hóast alt er skúlin nógv broyttur, og nógv arbeiði og orka er løgd í at gera skúlan og skúlagongdina so góða, sum til ber fyri einstaka næmingin.


text:
Seinastu tíðindi
Kvøldseta á Bókasavninum í Tofta skúla
Várframsýning av kvøldskúlaarbeiði í Tofta skúla
Fundarfrásøgn frá samstarvsfólkafundi 07. mars 2018 kl. 13.00
Fundarfrásøgn frá skúlastýrisfundi 28. febr. 2018 kl. 19.30
Listaleypurin á vitjan í Tofta skúla
Várframsýning hjá Tofta kvøldskúla
Fastalávintshaldið mánadagin 12. februar.
Mánadagin 12. februar verður føstulávintshald í skúlanum.
Næmingarnir møta kl. 8. Síðan eru tey saman við sínum flokki og gera seg klár.
Kl. 8. 45 verður farið at sláa tunnu. Tá ið tunnan er sligin, verður farið at dansa og kvøða, og at enda fáa øll bollar og sunkist.
Foreldur, ommur og abbar eru vælkomin framvið kl. 10 at hjálpa til við kvøðing og dansi og at fáa sær ein drekkamunn.
Dagurin endar uml. kl. 11.30. Ikki er neyðugt at hava matpakka við.
Leiðslan


text:
Klæmint er útbúgvin fysioteapeutur frá Fysioterapeutskúlanum í Keypmannahavn í 1991.
Klæmint hevur síðan áhaldandi tikið eftirútbúgvingar innan manuel terapi, ítróttar fysioterapi og sunnheit á arbeiðsplássum. Klæmint hevur eisini tikið eftirútbúgving hjá The Orthotic Group, Europe, viðv. framleiðslu av serinnleggum.
Í mai 2012 tók Klæmint hægsta prógv, Dip.MDT, innan Mechanical Diagnosis and Therapy (McKenzie) við Internationala McKenzie Institutti á University of Otago, New Zealand. Klæmint luttekur javnan á kongressum og fundum innan MDT og ítróttarfysioterapi
Fysioterapeutur, Dip.MDT.
Mechanical Diagnosis and Therapy (McKenzie), Internationala McKenzie Institutti á University of Otago, New Zealand
Teldupostur: klaemint@fysioterapi.fo


text:
Orð: Hans Andrias Djurhuus
Lag: Jógvan Waagstein
1. Sum tað er fjálgt og lýtt í nátt,
fjørðurin allur í toku fjaldur,
hoyri um strendurnar alduslátt –
kína um skerini smáar aldur –
letur í nándini tjaldur.
2. Hetta er grøði- og gróðrarstund,
droparnir hanga sum perlur á stráum,
sirmar so mjúkt yvir grøna grund,
alt er í døkkum litum og gráum –
sílið svevur í áum.
3. Sokkin í frið allur heimurin er,
tó nú er ongum eftir at bíða;
tími kemur og tími fer,
merkist ikki at løtur líða –
Hugurin ferðast so víða.
4. Sirmar og sirmar úr mjórkakógv,
uppi í urðini lirkar og gongur,
snípan spinnur og svarar lógv,
pískar eitt nev og rørist ein vongur –
mjórkin í homrunum hongur.


text:
Eftirlýsti maðurin úr Arrestini í Mjørkadali er funnin
20-04-2017 - 09:58 - Jóanis Albert Nielsen
Umleið kl. 08:20 boðaði ein løgreglueind frá, at við hjálp frá lokalum borgarum, høvdu teir handtikið tann eftirlýsta persónin í Kaldbak. Maðurin var væl fyri, eftir at hava søkt sær skjól í einum fjósi í nátt. Hann verður nú avhoyrdur á politistøðini í Havn.
Talan er um ein 37- ára gamlan mann ið er dømdur fyri vápnað heimarán í Danmark. Í eini roynd er maðurin sendur til Føroyar, har ætlanin var at hann skuldi sita í Varðhaldinum í nakrar mánaðir.
Tað var í gjár umleið kl. 17:15, at løgreglan fekk boðini frá Arrestini í Mjørkadali um, at ein fangi var rýmdur. Løgreglan setti eina leiting í verk stutt eftir, og leitað hevur veri við m.a. hjálp frá servandum løgregluhundum í umráðnum við Mjørkadal, Kaldbaksbotn og í haganum eysturmóti Kaldbak. Leitingin bleiv steðga umleið kl. 23 í gjárkvøldið, og var hildi áfram í lísingini í morgun.
Løgreglan takkar fyri áhugan og hjálpina ið var veitt fyri at finna tann eftirlýsta mannin.


text:
Tyrlan flutti útróðrarmann av Norðhavinum á Landssjúkrahúsið
20-03-2017 - 16:42 - Jóanis Nielsen
Eftir middag í dag vóru boð eftir bjargingartyrluni. Tað var ein bátur, sum var ávegis inn til Eiðis, báturin hevði verið til útróðrar á Norðhavinum, tað vóru tveir mans við bátinum, annar maðurin bleiv illa fyri og tí varð sent boð eftir bjargingartyrluni. Tað gekk skjótt hjá tyrluni at koma á staðið og fáa mannin í tyrluna, tyrlan lendi við Landssjúkrahúsið kl. 13,47.
Vit vita ikki hvussu støðan er nú.


text:
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 6460 1655363
Ella tekna teg sum lim og stuðla við 200 kr. árliga. Tekna teg sum lim við at skriva til info@berin.fo
Hesi tár ofta hava runnið niður
Tá eg tonki uppá teg, syngi eg
Eg sakni teg pápi mín, ja, so sera
Títt smíl, sera títt smíl
Tá tú helt um meg,
ja, so skuldi alt nú vera so gott
men so fór tú frá mær
Eg sakni teg. Hesi tár...
Um kvøldarnar siti eg
Her aleina og hugsi um teg,
Ja, um teg. Hesi tár...
Genta 13 ár
Fleiri tíðindi


text:
Atgongumerki til EM í Póllandi
Til allar flogbóltsfjepparar!
Í ár verður EM í flogbólti hjá monnum fyriskipað í Póllandi. Júst Pólland er millum allar fremstu lond í heiminum í flogbólti. Men tá ið tað kemur til at fyriskipa stórar kappingar og skapa framúr umstøður kring hesar kappingar, er tað eingin, sum megnar tað sum Pólland. So hetta er ein møguleiki, ið ikki eigur at fara framvið.
Atgongumerki eru til sølu nú. Her er ein leinkja til at bíleggja atgongumerki umframt kunning:
https://www.ebilet.pl/en/sport/sporty-druzynowe/siatkowka/
Nakrir føroyskir fjepparar hava longu nú bílagt atgongumerki. So takið av hesum fantastiska møguleikanum at síggja besta mansflogbólt í Evropa í dugnaligasta landinum at fyriskipa - Póllandi.
Men skundið tykkum. Atgongumerkini verða rivin burtur!
Vinaliga
Flogbóltssamband Føroya


text:
Árligu framsýningarnar hjá Havnar Fimleikafelag
ítróttur12-03-2018 - 12:00 - Jóanis Albert Nielsen
Komandi vikuskifti fara okkurt um 1200 fimleikarar hjá Havnar Fimleikafelag at vísa hvat teir hava vant í vetur, tá felagið skipar fyri trimum fimleikaframsýningum í høllini á Hálsi.
Havnar Fimleikafelag endar komandi vikuskifti eitt væleydnað fimleikaár. Fimleikarárið verður rundað av við forvitnisligum framsýningum, har flestu íðkandi limirnir í felagnum, fara at vísa hvat teir hava vant í vetur.
Av tí at talan er um so nógv lið, er neyðugt at skipa fyri ikki færri enn trimum framsýningum. Tær tríggjar verða leygardagin 17. mars í høllini á Hálsi. Framsýningarnar verða skipaðar soleiðis, at íðkarnir verða býttir upp eftir aldri.
Leygardagin 17. mars klokkan 10, eru tað børn undir skúlaaldur, sum sýna fram, klokkan 13.30 eru tað børn úr 1. til 5. flokk, sum fara á gólvið. Seinasta sýningin leygardagin verður klokkan 17, og tá eru tað ung úr 6. flokki og eldri, ið fara at royna seg.
Allar tríggjar framsýningarnar verða ein og sama dag í høllini á Hálsi.
Meiri er at lesa um felagið og framsýningarnar á www.hf.fo


text:
Prísurin á olju er í morgun nakað hægri, eftir at hava ligið á einum lágum støði teir seinastu mánaðirnar.
Orsøkin eru metingar um, at oljugoymslunrar, sum í løtuni eru størri enn miðal, fara at falla grundað á hækkandi eftirspurning, skrivar Bloomberg news.
Ein tunna av tí amerikansku WTI tilvísingaroljuni til levering í januar kostar í morgun 75,67 dollarar /tunnu - tað er 20 cent meira enn fríggjadagin í seinastu viku, tá oljuprísurin fall 1,3 pct., ið er tað lægsta síðani miðjan oktober.
Kelda: RB-børsen


text:
Fyrireikingarnar móti stóru avbjóðingini ganga væl. Í dag havi eg verið ein longri túr, væl stuðlaður av mínum góða vini Pól Sundskarð. Pól er ikki ein og hvør tá ið tað kemur til at renna langt, og eri eg sera takksamur fyri at hann tímir at koma onkrar langar túrar saman við mær.
Í dag gekk leiðin so til Kunoyar. Ein nokkso harður túrur við fitt av brekku, í so máta líkist hann teininum til Havnar, bert væl styttri. Tað bleiv til 30 km, og tempo var á leið 6 min pr. km. Føldi meg væl aftaná túrin. Takk fyri ein fínan túr Pól. Gleði meg at fáa døgurða frá tær (Bjørg) í kvøld 🙂
Í vikuni ringdi Hilmar Jan til mín, og spurdi um eg ikki vildi vera við í Hvonn Live leygarkvøldið. Má siga at eg bleiv eitt sindur ovfarin og glaður, at hann heldur, at mín ætlan er tilfar til Hvonn Live. Hann spurdi um ikki tað var eitt gott hugskot at taka Pól Sundskarð við suður. So aftaná ein góðan bita frá Bjørg fara vit saman við konunum til høvuðsstaðin at práta við Hilmar Jan í Hvonn Live. Tað verður sent á Ras2 á leið kl. 21:30, so tuni inn á Ras 2 kl. 21:30 og hoyri hvat spyrst burtur úr.
Eg gleðis um at fólk hava tikið væl í móti mínari ætlan, og fólk eru sanniliga ófør at stuðla.
Tit kunnu stuðlar við at trýsta á knøttin niðan fyri.


text:
Umboð fyri kvinnuhúsið hitti Krúnpirnsessu Mary
Í septembur mánaða var árliga ráðstevnan "Nordiske kvinder mod vold". Heiti á ráðstevnuni var: Frá sjálvbodnum til yrkisarbeiði.
Fyrsta kreppumiðstøðin í norðanlondunum kom í 1974. Kvinnuhúsið/kreppumiðstøðin í Føroyum varð stovnað í 1990. Fyrstu árini vóru bert sjálvboðin knýtt at kreppimiðstøðunum. Tað vóru kvinnur ið ynsktu at hjálpa og stuðla harðskapsraktum kvinnum. Tað vísti seg tó at vera neyðugt við starvsfólki at samskipa arbeiði. Tey mongu næstu árini vóru, eins og tað er í Kvinnuhúsinum, bæði sjálvboðin og lønt starvsfólk. Í dag hava flestu kreppumiðstøðir í hinum norðanlondunum bert lønt starvsfólk.
Nógvar av gistandi kvinnunum høvdu børn við sær. Seinnu árini er størri focus sett á børnini ið hava haft somu upplivingar sum mammurnar. Flest allar kreppumiðstøðir hava sett námsfrøðingar at vera um børnini.
Krúnprinsessa Mary er protektor fyri donsku Kreppumiðstøðirnar og setti ráðstevnuna. Hon hevði ynskt at hitta eitt umboð fyri hvørt luttakandi land. Høvi var m.a. at takka henni og "Mary Fonden" fyri ryggsekkirnar sum børnini, ið gista á Kreppumiðstøðini, fáa.


text:
30. apríl 2018Nr. 45
Løgtingslóg um broyting í løgtingslóg um dagstovnar og dagrøkt
(Dagstovnaráð og partvís avtøka av kærurætti)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 67 frá 10. mai 2000 um dagstovnar og dagrøkt, sum broytt við løgtingslóg nr. 152 frá 20. desember 2005 og løgtingslóg nr. 38 frá 9. mai 2006, verða gjørdar hesar broytingar:
1. Inngangurin verður strikaður.
2. § 2, stk. 2 verður orðað soleiðis:
“Stk. 2. Landsstýrismaðurin hevur yvirskipaðu námsfrøðiligu ábyrgdina av dagstovnaøkinum, og landsstýrismaðurin veitir kommununum yvirskipaða námsfrøðiliga vegleiðing og ráðgeving, sbr. § 3, stk. 3.”
3. Aftan á § 2 verður sett:
“Dagstovnaráð
§ 2 a. Landsstýrismaðurin kann áleggja kommununum í felag innan nærri ásetta freist at seta á stovn eitt dagstovnaráð, sum skal veita kommunum og landi ráðgeving og vegleiðing í námsfrøðiligum spurningum.
Stk. 2. Dagstovnaráðið kann ráða kommunum og landi til at seta í verk royndarvirksemi, menningarvirksemi og granskingarætlanir viðvíkjandi dagstovnaøkinum. Dagstovnaráðið kann eisini sjálvt taka mál upp.
Stk. 3. Í Dagstovnaráðnum eru nýggju umboð, sum verða vald soleiðis:
1) Kommunufelagið velur trý umboð, av hesum minst eitt við námsfrøðiligari útbúgving og royndum innan dagstovnaøkið, og eitt foreldraumboð,
2) Mentamálaráðið velur eitt umboð við námsfrøðiligari útbúgving og royndum innan dagstovnaøkið,
3) Námsvísindadeildin á Fróðskaparsetri Føroya velur tvey umboð við námsfrøðiligari útbúgving og royndum innan dagstovnaøkið,
4) Føroya Pedagogfelag velur tvey umboð við námsfrøðiligari útbúgving og royndum innan dagstovnaøkið, og
5) Javnstøðunevndin velur eitt umboð.
Stk. 4. Dagstovnaráðið skipar seg sjálvt og ger sjálvt sínar viðtøkur og sína fundarskipan.
Stk. 5. Umboðini verða vald fyri eitt trý ára tíðarskeið.
Stk. 6. Kommunufelagið er skrivstova Dagstovnaráðsins.”
4. Í § 5, stk. 3 verður “Almannastovuna” broytt til: “Almannaverkið”.
5. Í § 8, stk. 2 verður “Stk. 2” broytt til: “Stk. 2.”
6. § 11, stk. 1 verður orðað soleiðis:
“Fyrisitingarligar avgerðir, tiknar av kommununi sambært hesi løgtingslóg, kunnu kærast til landsstýrismannin. Tó ber ikki til kæra avgerðir í setanarmálum ella starvsfólkamálum fevndar av § 8, stk. 1 og 3.”
§ 2
Henda løgtingslóg kemur í gildi dagin eftir, at hon er kunngjørd.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 110/2017


text:
Sansibar
Sansibar (swahili: Jamhuri ya Watu wa Zanzibar, arábiskt: زنجبار) er ein lítil oyggj sum hoyrir til Tansania. Høvuðsstaðurin á Sansibar eitur Zanzibar City. Oyggin Sansibar er vælumtókt ferðamannamál í Tansania. Oyggjarnar í Indiahavinum, sum eru gitnar fyri hvítar sandstrendur og søguligar bygningar, eru fyri mesta partin muslimskar. 3 % av teim 1,2 íbúgvunum eru kristin. Tætt við strondina í Tansania er oyggin Sansibar, og á vestaru síðu í oynni er havnabýurin Zanzibar, sum var arábiskur handilsstaður í 18. og 19. øld. Mangir trælir vórðu avskipaðir hiðani til arábisku londini. Á oynni høvdu arábar sítt høvdingasetur, og haðani róku teir trælahandil. Týdningarmesta grøðin í oynni, kryddnelikur, varð eisini avskipaður hiðani. Kryddnelikur kom ikki í oynna fyrr enn í 1818, kortini dyrkar einki annað land meiri kryddnelik enn Sansibar.
Tanganjika og Sansibar fingu sjálvstýri í 1960. Seinni hava Sansibar og Tanganjika kasta saman til eitt ríki, sum eitur Tansania. Londini eru partar í tí bretska heimsveldinum.
Myndasavn[rætta | rætta wikitekst]


text:
16.6.15
Celestine. Bókin í maj
Meðan eg lá á strondini í Kuba undir einum pálma við einari kokosnøt í hondini og sólaði mær (!), las eg Celestine eftir danska høvundin Olga Ravn. Tað var syrað at liggja á einari strond meðan eg las hesa heldur løgnu, onkuntíð dapru bók. Men sæð burtur frá at henda norðurlendska, hugtunga bók ikki hóskar til lætta huglagið í Kuba, kann eg heilt vist viðmæla hana. Í pørtum er hon sum at lesa eina langa, umfatandi yrking, umframt at setningarnir leiða tankarnar ímóti gotisku sjangruni. Og ja, don't judge a book by its cover, men húsin er altso flottur.
10.4.15
Fríggjadagur: Moon Duo
Good vibes ein fríggjadag! Sólin skínur og vit fara á konsert hjá Moon Duo í kvøld. Tey spæla psykedeliskan rokk, eru par, hann spælir eisini við í Wooden Shjips, og eg gleði meg.
Her er eitt video frá tá tey vóru á KEXP og spældu nøkur løg.
Her er eitt video frá tá tey vóru á KEXP og spældu nøkur løg.
9.4.15
Soap & Glory Archery
Eitt av seinastu postunum áðrenn vit hvurvu úr blogg-verðini snúði seg um brýr. Eg havi roynt eitt sindur av hvørjum í dýrara og bíligara endanum, men eg haldi at eg havi funnið produktið, ið ger tað sum tað skal og ikki kostar ein bóndagarð: Archery Brow Tint and Precision Pencil frá Soap and Glory í litinum Blondeshell. Pennurin gevur eitt neutralt og natúrligt úrslit, og tað er lætt at tekna brýnar upp við penninum. Eitt er vist: eg fari at hamstra heim við meðan eg eri uttanlands.
2.4.15
Lista Hósdagur! Kitsch
Jeff Koons er amerikanskur listamaður kendur fyri at endurskapa ymiskar lutir, sum til dømis hundin omanfyri, ið er evnaður úr stáli. Tey klóku hava deildar meiningar um Koons; fleiri halda at hann er genialur og hevur stóran týdning í nútímans list, meðan onnur síggja listina sum kitsch og kyniska sjálvpromovering. Vit hava akkurát lisið um kitsch í listasøgu. Eg lærdi skjótt at kitsch hugtakið er nógv meira umfatandi enn tað er í gerandishøpi, m.a. við at lesa greinar hjá Clement Greenberg. Í gerandishøpi verður kitsch brúkt um minni góða list, ið er yvirdrivið pyntað ella sentimental, men kann virðismetast uppá ein ironiskan ella vitandi máta. Greenberg sá eitt rák í samfelagnum at avant-garde og modernistisk list tók seg upp, og hann helt at rákið var orsakað av konsumerismu, ið gjørdi samfelagið býttari. Konsumerisma vaksur, fólk gerast býttari og listin fylgir við. Hetta er eitt ordiliga stutt innlit í kitsch hugtakið, og er bert eitt lítið hugarensl ein gráan hósdag.
Beint nú er ein Koons framsýning á Pompidou sentrinum her í París. Eg og Maibritt vitjaðu, og framsýningin royndst væl. Mín áhugi er serliga knýttur at modernistiskari og nútímans list, og mær dámdi ordiliga væl at síggja allar ready-made lutirnar og ovurstóru skulpturarnar.
Beint nú er ein Koons framsýning á Pompidou sentrinum her í París. Eg og Maibritt vitjaðu, og framsýningin royndst væl. Mín áhugi er serliga knýttur at modernistiskari og nútímans list, og mær dámdi ordiliga væl at síggja allar ready-made lutirnar og ovurstóru skulpturarnar.
31.3.15
II Á Instagram dámar mær væl at fylgja...
30.3.15
Dubnobasswithmyheadman
HESUM klassikaranum. Visuelt var konsertin eisini góð, og tað sá feitt út tá sangirnir byrjaðu við, at heitið var varpað á bakgrundina.
28.3.15
Ynskilisti
Celestine, Olga Ravn // Girlboss, Sophie Amoruso // We Should all be Feminists, Chimamanda Ngozi Adichie // Diptyque ljós // Soap & Glory Archery Brow Filling Pencil í Blondeshell // Moroccan Oil Light
101 Danske Designikoner, Lars Dybdahl // Shu Uemura Eyelash Curler // Grønt te // Helena Rubenstein Maskara // Albert Camus, Pestin // The Grand Budapest Hotel filmin og annars gávukort til biografin // Hondkrem
Føðingardagurin hjá mær nærkast í heilum, og standandi spurningurin hesa tíðina er hvat eg ynski mær. Her havi eg savnað nøkur ynski saman, ið eisini kunnu brúkast sum íblástur til gávur.
27.3.15
Yes Please, Amy Poehler
26.3.15
Lista hósdagur! Surrealisma
Vit halda áfram í surrealistiska sporinum, hesuferð við Lee Miller. Myndin omanfyri er ikki ein hjá henni, og tað kann diskuterast um myndin er surrealistisk ella ikki, men hon sigur eina søgu. Upprunaliga var Miller modell fyri Vogue Magazine umframt at vera musa hjá fleiri surrealistiskum listamonnum. Hetta gjørdi hana áhugaða í fotografi, og hon byrjaði sjálv at taka myndir, herímillum fyri Vogue. Vogue sendi hana til Týsklands at skriva um 2. Veraldarbardaga, og Miller og samstarvsfelagi hennara, David E. Scherman frá Life Magazine, vóru við tá amerikonsku hermenninir fóru inn í Munchen. Miller hevði í fleiri ár gingið við adressuni hjá Hitler í lummanum, og um hon skuldi hava møguleikan at vitja, mátti tað vera nú. Hon og Scherman hildu til í íbúðini í tríggjar dagar. Aftaná fóru tey í íbúðina hjá Evu Braun og Stalin. Myndin omanfyri er frá uppihaldinum heima hjá Hitler - Lee Miller í baðikarinum hjá der Fuhrer. Vinstrumegin stendur ein mynd av honum og høgrumegin er ein klassisk standmynd av einari kvinnu.
25.3.15
Olsen Olsen Rendezvous
Hetta hevur verið longsta tíðarskeiðið Sunnvá og eg hava verið frá hvørjum øðrum nakrantíð. Um 8 dagar eru vit saman aftur, og vit fara at hertaka París og alt, sum býurin hevur at bjóða. Píka, dekan, faka sum eg gleði meg
22.3.15
Á Instagram dámar okkum væl at fylgja...
Ida Lærke! Ida Lærke tekur estetiskar myndir av gerandislívinum og postar tær á Instagram. Hon dugur nøkur ting við kompositión, effektum og filtur, ið gera myndirnar til nakað serligt. Hetta ítrivið hevur givið henni fleiri túsindavís av fylgjarum á Instagram. Sunnvá og eg hava fylgt henni í eitt longri tíðarskeið, og um tú hevur hug at prýða títt Instagram-feed við einkultum, vøkrum snarmyndum burdi tú eisini.
her.
Brúkaranavnið hjá henni er "idalaerke"
Umframt Instagram, bloggar hon eisini her
her.
Brúkaranavnið hjá henni er "idalaerke"
Umframt Instagram, bloggar hon eisini her
20.3.15
Le Corbusier
Eg havi Arkitektur sum síðufak, og fyri nøkrum vikum síðani vitjaðu vit ymiskar bygningar, ið Le Corbusier hevur sniðgivið. Eg eri bergtikin av meginpartinum av bygningunum hjá Le Corbusier og hansara modernistiska tilgongd til arkitektur. Siti júst og skrivi uppgávu um ein av bygningunum hjá honum. Her eru nakrar myndir, ið eg havi tikið í Maison La Roche og Appartement-atelier de le Corbusier
Fyrst vitjaðu vit Maison La Roche (1925)
Síðani vitjaðu vit Appartement-atelier de le Corbusier (1931-34)
19.3.15
Lista hósdagur! Surrealisma
Eg haldi at eg fari at royna eitt nýtt innslag hósdagar. Umframt (ella ístaðin) at hava "Óførur hósdagur" við eini 15-20 myndum, posti eg eina mynd ella tvær við einum stuttum teksti, ið á ein ella annan máta knýta seg til lesnaðin hjá mær í listasøgu. Kvalitetur ístaðin kvantitetur, sum tey siga.
Fyri nøkrum vikum síðani høvdu vit undirvísing um surrealismu, og eg havi verið bergtikin av rørsluni síðani. Fór beint at keypa bókina Nadja (1928) eftir André Breton, og havi lisið mangt og hvat um listina. Serliga dámar mær tann feministiska partin av rørsluni. Her kunnu nevnast myndakvinnur sum Claude Cahun og Lee Miller og ikki minnst Méret Oppenheim, ið er listakvinnan handan háruta ready-made lutin omanfyri. Hugskotið til verkið var ein samrøða millum Oppenheim, Picasso og Dora Maar, og verður lýst sum eitt verk, ið býður av hugburðar um feminismu.
18.3.15
High Fidelity! Bókin í marts
Flestu av tykkum hava væntandi sæð filmin High Fidelity (um ikki, so burdu tit hugt at honum beint nú). Filmurin er baseraður uppá bókina eftir Nick Hornby (1995). Eg lesi hana nú, og eg eri bitin. Hon er serliga áhugaverd um man veit eitt ting ella tvey um tónleik, og man kann argumentera fyri at vinyl er feitasta tónleika-formatið nakrantíð. Mær dámar væl at lesa hana; hon er løtt, stuttlig og original. Fylt við tónleika og film referansum, topp 5-listum, bretskum gerandisdegi, hartasorg og dumma-lagi.
17.3.15
Björk - Lionsong
Feitt videolag til sangin "Lionsong" frá nýggju plátuni við heitinum Vulnicura frá Björk.
Eg havi ikki lurtað eftir nýggju plátuni (enn), men eri spent at hoyra. Umframt nýggju útgávuna, hevur Björk eisini verið frammi í samband við kvinnur og tónleikaídnað. Knút skrivaði eina grein á blogginum hjá sær um kynsleiklutir í populertónleiki, ið heilt vist er verd at lesa og er at finna HER
Eins og húsin til The Gentlewoman er fantastiska flottur. Ætli heilt vist at ogna mær eitt eintak um eg detti framvið eitt slíkt her í París. Havi eisini hoyrt nógv gott um blaðið The Gentlewoman - at innihaldið faktiskt er áhugavert í mun til onnur kvinnubløð, ið eg haldi ofta kunnu verða heldur einkisigandi.
Eg havi ikki lurtað eftir nýggju plátuni (enn), men eri spent at hoyra. Umframt nýggju útgávuna, hevur Björk eisini verið frammi í samband við kvinnur og tónleikaídnað. Knút skrivaði eina grein á blogginum hjá sær um kynsleiklutir í populertónleiki, ið heilt vist er verd at lesa og er at finna HER
Eins og húsin til The Gentlewoman er fantastiska flottur. Ætli heilt vist at ogna mær eitt eintak um eg detti framvið eitt slíkt her í París. Havi eisini hoyrt nógv gott um blaðið The Gentlewoman - at innihaldið faktiskt er áhugavert í mun til onnur kvinnubløð, ið eg haldi ofta kunnu verða heldur einkisigandi.
Subscribe to: Posts (Atom)


text:
Oda Strøm
09.02.2018 - 06:49
Mentan > Mentan > Miðlar & fólk
Sosiali miðilin Snapchat er komin við nýggjari dagføring, sum hevur elvt til øsing og hóttanir um at sletta appina.
Dagføringin hevur við sær nýtt design og broyting í bygnaðinum av appini, men vanadjór, sum vit menniskju eru, hevur hetta ført við sær túsindavís av eittstjørnaðum ummælum av appini í App Store og Google Play Store.
Broytingin í bygnaðinum merkir, at farið er frá fýra síðum at blaða millum til tríggjar. Áður vóru tær fýra síðurnar tey persónligu snappini, sum vinir høvdu sent til tín, myndatólið, Story-síðan, har mann kundi síggja almennu søgurnar hjá vinum í 24 tímar, og so ein Discover-síða við reklamum og innihaldi frá miðlum.
Nú eru einans tríggjar síður, har almennu søgurnar hjá vinum og persónligu snappini eru blandað saman, og tað er serliga hetta, sum brúkarar ilskast inná.
Snap Inc. hevur ikki svarað atfinningunum.


text:
Jan Müller
22.01.2018 - 15:20
Eftir eina drúgva undantaksstøðu í norsku frálandsvinnuni nú í fleiri ár í kjalarvørrinum á oljupríslækkingini, kunnu uppaftur fleiri sparingar hjá oljufeløgunum fáa álvarsligar avleiðingar fyri specialreiðaríini innan frálandsvinnuna, sigur stjórin í norska reiðarafelagnum. Og við eini rúgvu av skipum, sum nú liggja fyri teym, bera norskir reiðarar ótta fyri, at uppaftur fleiri sparingar hjá oljufeløgunum, kunnu fáa álvarsligar avleiðingar.
”Vit hava verið gjøgnum tíðir við gjøldum, sum ikki meira enn kunnu rinda fyri rakstrarútreiðslurnar. Og vit eru komnir á eitt støði, har uppaftur fleiri sparingar fara at hava álvarsligar avleiðingar í mun til evnini at taka lut í nýggjum vøkstri,” sigur Harald Solberg, stjóori í norska reiðarafelagnum til Dagens Næringsliv.
"Allir partar í virðisketuni eru bundnir at sunnum inntøkum uppá longri sikt. Vit hava verið í eini tíð við stórum tapum, nærum eini undantaksstøðu, og arbeitt hevur verið hart fyri at yvirliva. Tá virksemið veksur og støðan verður meira normal aftur, kunnu vit bara vóna, at gjøldini fyri okkara tænastur til oljufeløgini fara at vaksa aftur.”
Erik Tønne, analytikari í fyritøkuni Clarksons Platou, er samdur við reiðarunum:
"Einki avkast av kapitalinum er í løtuni við teimum gjøldum vit hava í dag, og reiðaríini eru so mikið illa fyri, at tey hava onga staðni at fara til at skerja útreiðslurnar meira,” sigur hann.


text:
Fyrstu genomini hjá FarGen lisin
vinna22-08-2017 - 11:38 -
Tað var ein stór løta, tá Noomi O. Gregersen, verkætlanarleiðari hjá FarGen, týsdagin í farnu viku trýsti á ”start” á sekventeringsmaskinuni hjá iNova. Gongd varð við hesum sett á sekventeringina – ella lesingina - av fyrstu genomunum hjá FarGen-verkætlanini, og hósdagin, tveir dagar seinni, vóru úrslitini klár. Lesingin gekk væl, og fyrstu dáturnar verða nú skrásettar í FarGen-dátuskránni.
Noomi O. Gregersen fegnast: ”Tað kennist sum ein varði á leiðini at vera komin her til. Higartil hevur mesta orkan hjá okkum verið brúkt til kunning um verkætlanina og at taka blóðroyndir, men stórur partur av summarinum er farin við fyrireikingum til sekventeringina, sum nú er skotin í gongd”.
Verkætlanarleiðarin frøist eisini um, at fólk hava tikið so væl móti tilboðnum at luttaka í verkætlanini. Oman fyri 1100 blóðroyndir eru higartil tiknar, og sostatt nærkast málið í hesum stignum av verkætlanini, sum er 1500 blóðroyndir, og enn eru nógv fólk eftir á tekningarlistanum. ”Málið hevur tó alla tíðina verið at halda fram, og í næstum fara vit at leggja ætlanir fyri, hvussu vit víðka verkætlanina,” sigur Noomi O. Gregersen.
Lesingin av einum genomi fer fram á tann hátt, at DNA verður uppreinsað frá eini blóðroynd, og síðani verður DNA-ið lisið í eini sekventeringsmaskinu. Maskinan megnar ikki at lesa alt DNA-ið samstundis, so hon pettar tað sundur og lesur pettini, sum síðani verða sett saman aftur. Úrslitið er eitt talgilt genom.
Talan er um framkomna tøkni, sum er í støðugari menning. Fyrsta humana genomið varð kortlagt í 2003 í altjóða verkætlanini, The Human Genome Project. Tað tók 13 ár, og kostaði omanfyri 3 mia. US$. Í dag tekur tað fáar dagar at kortleggja eitt genom, og kostnaðurin er undir 1000 US$ við bestu tólunum. Um
FarGen: Málið við FarGen-verkætlanini er at lesa genomini hjá øllum føroyingum, sum vilja tað. Endamálið er at menna eitt undirstøðukervi - eina dátuskrá - til gransking í føroyskum ílegum. Saman við vitan úr heilsuverkinum og Ættarbandsskránni letur kortleggingin av føroysku genomunum upp fyri møguleikunum at betra um fyribyrging og viðgerð í heilsuverkinum


text:
Tað fært tú møguleika til hjá okkum, tí samstundis sum tað góða handverkið altíð hevur verið okkara
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Áhugaverd grein í ingeniøren um sjógvhitapumpuskipanina á Boðanes- heiminum, ið Demich hevur gjørt
Hitapumpurnar Demich framleiða natúrliga orku til tíni hús úr luftini, jørðini og sjónum. Velur tú t.d. eina Vølund hitapumpu, avloysir hon vanligu oljufýringina, og gevur tær eina dygdargóða og væl roynda orkuloysn - eisini í føroyska veðurlagnum.
Vølund hitapumpan sær snøgg út og krevur lítið pláss, hon hevur eina intelligenta veðurlagsstýring, og veitir hon góða trygd ímóti bakterium í vatninum. Hitapumpan er serstakliga væl egnað til teirra, sum hava gólvhita.
Hetta er lætt, bíligt og umhvørvisvinarligt, bæði um tú skalt byggja nýtt ella broyta orku- og hitaskipanina í húsinum.
Minst til, at vit ráðgeva tær, seta skipanina upp og fara ongan veg fyrr enn alt riggar, sum tað skal.
Hitapumpan nýtir streym og ikki olju. Tí er streymprísurin í mun til oljuprísin avgerandu fyri, hvør orkukelda lønar seg best.
Besta nyttan fæst, tá hitaskipanin í húsinum og hitapumpan standa í máti til hvørt annað. Hesa vitan hevur Demich, og hesum taka vit hædd fyri, tá ið vit práta saman um júst tína skipan og orkutørv.
Demich selur fleiri ymsar hitapumpur. Tær eru: Luft til luft, luft til vatn, og vatn til vatn. Møguleikarnir eru nógvir, og teir krevja tískil ekspertisu og ráðgeving
Vølund og Mitsubishi Electric eru hitapumpusløgini, ið vit hava serfrøði innan fyri, og tað eru hesi bæði, ið fáast hjá Demich.
Les meira í teiginum vinstrumegin.


text:
Írskt mál
Írskt (Gaeilge ella An Ghaeilge, Enskt: Irish) er eitt Goideliskt (Gæliskt) mál nærskyldt við Skotskt gæliskt og Manskt, sum tosað er í Írlandi. Írskt verður framvegis tosað í smáum enklavum, serliga í Connacht, har vesturi í Írlandi. Økini har írskt framvegis verður tosað verða nevnd Gaeltachtaí (eint. Gaeltacht), og fólkini verða nevnd Gaeilgeoirí (orðarætt "eldhugað írskmælt fólk").
Írskt mál er, saman við eingilskum, alment mál í Írlandi, og tvungin lærugrein í øllum almennum fólkaskúlum í Írsku Republikkini.
Innihaldsyvirlit
Søga[rætta | rætta wikitekst]
Írskt mál er fyrst skjalaprógvað við Ogham áskriftum frá fjóðru øld e.Kr., og verður hetta málið kallað frumírskt. Hesar áskriftir eru funnar kring alt Írland og á vesturstrondini av Stórabretlandi. Frumírskt broytist til fornírskt gjøgnum 5. øld. Fornírskt nýtti frá 6. øld latínska stavraðið, og upptók eisini nógv latínsk orð, serliga orð ið høvdu við kirkjumálið at gera. Í 10. øld hevði fornírskt útviklað seg til miðírskt, ið varð tosað í Írlandi, Skotlandi og á oynni Mann. Frá 12. øld fór miðírskt í teimum trimum londunum at broytast til tey lokalu málini, írskt, skotskt gæliskt og manskt.
Írskt Skriftmál[rætta | rætta wikitekst]
Høvuðsgrein: Írskt skriftmál
Tað írska skriftmálið gongur aftur til klassikst írskt, frá tíðarskeiðnum 1100-1600. Hóast ein skriftmálsbroyting (reformur) kom í seinna helmingi av 1940'unum, sum viðførdi eina nútímansgerðing av skriftmálinum, so byggir tað framvegis (eins og føroyskt) á upprunafrøði, tvs. tað er framvegis stórur munur á talumáli og skriftmáli, eins og í føroyskum.
Málføri[rætta | rætta wikitekst]
Írskt hevur í dag tríggjar høvuðsdialektir (málføri) hvørs geografiska útbreiðsla stórt sæð fylgir teim trimum landslutunum; Munster, Connacht og Ulster. Dialektin í tí fjórða landslutinum, Leinster, doyði út í 20. Øld, men bandupptøkur vórðu gjørdar av henni í árunum 1928 og 1931. Seinasti persónur ið tosaði Leinsterdialekt doyði í 1960.
Gaeltacht[rætta | rætta wikitekst]
Írsktmæltu økini Gaeltacht (An Ghaeltacht) í dag finnast í:
- Galway (Contae na Gaillimhe), harímillum Connemara (Conamara), Aran oyggjarnar (Oileáin Árann), Carraroe (An Cheathrú Rua) og Spiddal (An Spidéal);
- á vesturstrondini av Donegal (Contae Dhún na nGall); í økinum sum verður rópt Tyrconnell (Tír Chonaill);
- á Dingle hálvoynni (Corca Dhuibhne) og Iveragh hálvoynni (Uibh Rathach) í Kerry (Contae Chiarraí).
Smærri øki finnast eisini í Mayo (Contae Mhaigh Eo), Meath (Contae na Mí), Waterford (Contae Phort Láirge), og Cork (Contae Chorcaí).
Gweedore (Gaoth Dobhair) í County Donegal er størsta Gaeltacht sóknin í Írlandi.


text:
-
2
feb
20 ár við Trygd og fríari kapping
Í dag, 2. februar, kann Trygd fegnast um 20 góð ár á føroyska marknaðinum, og føroyingar kunnu gleðast um at hava fingið lagaligari prísir og betri tryggingar í hesum tíðarskeiði.
Trygd varð stovnað í 1932 og er elsta skaðatryggingarfelag í Føroyum. Orsakað av einkarrættinum á tryggingarøkinum frá 1943 til 1997 slapp Trygd tó ikki at tekna nýggjar tryggingar í 54 ár, og tí var eingin kapping á marknaðinum. Sostatt høvdu føroyingar í meira enn hálva øld einki í at velja, tá ið tryggingar skuldu teknast. Hetta broyttist tó alt fyri 20 árum síðani, tá ið einkarrætturin varð avtikin, og Trygd aftur kundi fara undir at tekna tryggingar.
Úr 200 upp í 30.000 tryggingar
Líka síðani lív varð blást aftur í felagið, hevur kappingin um føroysku tryggingarkundarnar gagnað føroyingum, sum hava fingið lagaligari prísir og betri tryggingar.
“Í 1998 hevði Trygd 2 starvsfólk, sum tóku sær av 200 tryggingum, og í dag eru vit 25, sum umsita 30.000 tryggingar. Marknaðurin varð kollveltur, tá ið einkarrætturin varð avtikin, og tað er eingin ivi um, at bæði Trygd og føroyski tryggingarmarknaðurin hava ment seg sera nógv hesi seinastu 20 árini. Vit lurta eftir tørvinum hjá okkara kundum og dagføra støðugt verandi tryggingar, samstundis sum vit menna nýggjar. Hetta eru kundarnir glaðir fyri, og tað er tað, sum hevur størstan týdning fyri okkum,” sigur Janus Thomsen, stjóri í Trygd.
Rokningin minkaði við 30%
Tá ið Trygd tann 2. februar 1998 fór aftur til verka í Tórsgøtu 16 í Havn, merktist nýggja kappingarstøðan á tryggingarøkinum alt fyri eitt á prísleguni. Trygd legði til brots við upp til 30% lægri prísum enn tað, sum føroyingar vóru vanir at gjalda, og tí gekk tað frá byrjan væl at fáa nýggjar kundar. Í fyrstu atløgu fór Trygd undir at tekna familju- og sethúsatryggingar, og síðani er útboðið og menningin av nýggjum og dygdargóðum tryggingum alsamt víðkað.
Slóðbrótandi sethúsatrygging
Meðan tryggingarrokningarnar hjá føroysku húsarhaldunum eru minkaðar munandi síðani 1998, er úrvalið av tryggingum fleirfaldað í sama tíðarskeiði. Í dag kunnu privat húski og føroyska vinnulívið tekna allar neyðugar tryggingar hjá Trygd.
Størsti varðin á leiðini er óivað, at Trygd frá endurstovningardegnum byrjaði at tekna nývirðistryggingar fyri sethús. Gamli tryggingarhátturin var annars, at fólk sjálvi settu eitt virði á síni hús. Avleiðingin var, at tá skaði hendi mong ár aftaná, svaraði virðið á húsunum als ikki til nútíðarvirðið, og hetta hevði sjálvsagt sera stórar fíggjarligar avleiðingar fyri kundan. Tí tók Trygd tað slóðbrótandi stig at fara undir at nývirðistryggja sethús, sum gevur vissu fyri, at húsini verða bygd aftur, um skaði skuldi hent. Í dag eru allar føroyskar sethúsatryggingar gjørdar eftir hesum leisti.
Kappingin góð fyri allar partar
Hóast nógv í 1998 mundu vænta, at Trygd fór at fáa trupult við at kappast við størra kappingarneytan, so hevur Trygd staðið seg avbera væl hesi seinastu 20 árini, og fría kappingin hevur avgjørt verið til fyrimunar fyri dygdina á føroysku tryggingunum sum heild og fyri tryggingarkundarnar. Felagið leggur seg støðugt eftir at tillaga tænastur og prísir eftir marknaðarstøðuni, og framtíðarvónirnar eru góðar. Eitt er vist, og tað er, at Trygd fer at leggja alla orku í at tryggja, at tey næstu 20 árini framhaldandi fara at gagna føroysku tryggingarkundunum.


text:
Vit søkja eftir einum námsfrøðiligum stuðli at byrja mikudagin 14. februar 2018 og skúlaárið út.
Arbeiðstíðin er 25 t/v, sum svarar áleið til setanarbrotið 0,625
Starvið er stuðul og samstarv í einum 1. flokki.
Vit sóknast eftir fólki sum:
• duga væl at samstarva og samskifta
• sýna næmingum og undirvísing sín eldhuga
• vilja fevna ymiskleikanum og styrka felagskap
Lønar- og setanartreytir
• Stuðulsstarvið er lønt eftir sáttmála millum Føroya Pedagogfelag og Fíggjarmálaráðið.
Umsókn saman við CV, avriti av prógvum og møguligum viðmælum, verður at senda Marjun Holm, skúlaleiðara í seinasta lagi mánadagin 12. februar 2018 - teldupostdressa: sah@torshavn.fo
Meira fæst at vita um starvið hjá Símun Abrahamsen, varaskúlastjóra á telefon 221100


text:
Kamarkórið Tarira, undir leiðslu av Sunleif Rasmussen, framførir komandi vikuskifti verk eftir tónaskaldið Arvo Pärt. Fríggjakvøldið 11. mars klokkan 19:30 verður konsert í Vesturkirkjuni í Tórshavn. Leygardagin 12. mars klokkan 16:00 verður konsert í Fríðrikskirkjuni á Toftum.
Ein risi innan samtíðartónleik
Arvo Pärt er føddur í 1935 í Estlandi og er ein av mætastu núlivandi tónasmiðunum í heiminum innan sakralan tónleik. Pärt byrjaði tónlistarligu útbúgvingina sum 7 ára gamal, og longu sum ungur tannáringur skrivaði hann sín egnan tónleik. Sagt verður um hann, at hann kundi bara rista tónar úr ermuni.
Síðani 1970 árini hevur Pärt ment sín heilt egna og sermerkta tónlistarliga stíl við sera minimalistiskari ljóðmynd har hann m.a. brúkar íblástur frá Gregorianskum sálmasangi. Undir russisku hersetanini av Estlandi rýmdi Pärt úr Estlandi og hevur búðleikast í Wien og Berlin, men í 2000 flutti hann til heimlandið aftur og býr nú í høvuðsstaðnum Tallinn.
Orgul og strúkarar verða við
Tarira ber stóran alsk til tónleikin hjá Arvo Pärt og hevur áður sungið verk eftir honum á konsert í 2003, og var móttøkan sera góð. Nú er stundin komin til aftur at seta framúr góðu verkini á konsertskránna.
Fyri veruliga at vísa margfeldið innan tónleikin hjá Pärt hevur Tarira valt at fáa Gudmund Mortensen, organist, at framføra eitt verk á urgu og hava fylgispæl til annað verk saman við kórinum. Harumframt fara tríggir strúkarar at hava fylgispæl til verkið “De Profundis”, ið eisini er á skránni.


text:
Undirritaðu fakfeløg á almenna arbeiðsmarknaðinum mótmæla, at Mentamálaráðið setir fólk í tíðaravmarkað starv, uttan at lýsa størvini leys. Við hesum ger aðalráðið seg inn á landsins starvsfólkapolitikk, sum sigur at øll størv eiga at vera lýst leys alment.
Komið er í ljósmála, at Mentamálaráðið hevur sett fólk í starv, uttan almenna lýsing. Grundgevingin er, at fólk er sett í starv at røkja serligar uppgávur í eitt avmarkað tíðarskeið.
Undirritaðu fakfeløg, sum hava sáttmálar á almenna arbeiðsmarknaðinum ávara ímóti eini gongd, sum kann undirgrava landsins starvfólkapolitikk, sum m.a. hevur til endamáls, at skapa tryggleika og gjøgnumskygni kring almennar starvssetanir.
Landsins starvsfólkapolitikkur er púra greiður. Øll størv undir landinum eiga at verða lýst leys alment. Tað vil siga vanlig føst størv, fyribilsstørv og tíðaravmarkaði størv. Vit mugu kunna hava álit á, at landið kann halda tær reglur, sum tað hevur sett sær sjálvum.
Kravið um, at almenn størv skulu lýsast leys er ein garantiregla, sum skal tryggja gjøgnumskygni kring setanirnar og at tað altíð eru tey best skikkaðu, sum verða sett í starv; at vina- og kenningapolitikkur ikki sleppa at ráða, og at kravið um sakliga fyrisiting verður uppfylt.
Fleiri av feløgunum á almenna arbeiðsmarknaðinum hava eisini sáttmálar, sum siga nøkulunda tað sama sum almenni starvsfólkapolitikkurin: At størv, ið ganga eftir sáttmálunum, skulu lýsast leys – bæði føst størv, fyribilsstørv og tíðaravmarkaði størv.
Í almennu umrøðuni hevur Mentamálaráðið víst til reglurnar hjá danska statinum, har til ber at seta fólk í styttri tíð upp til 1 ár, uttan at lýsa størv leys. Hetta kunnu vit ikki góðtaka, tí at rættarliga grundarlagið er ikki tað sama.
Í Danmark hava sáttmálarnir vanliga ikki ásetingar um at lýsa størv leys og lóggáva er um parttíðar- og avloysarastørv. Eitt rundskriv er um starvslýsingar hjá teimum, sum arbeiða hjá statinum, men týdningarmikið er at nevna, at hesar reglur eisini taka fyrivarni fyri sáttmálunum.
Føroyskir myndugleikar kunnu ikki fyrilitarleyst innflyta fremmandar reglum og praksis, sum ikki bara ganga ímóti orðaljóðinum í landsins starvsfólkapolitikki, men sum eisini kunnu vera í andsøgn við sáttmálar á almenna arbeiðsmarknaðinum.
Um landsins myndugleikar halda, at galdandi reglur ikki kunnu praktiserast, so er hetta ið hvussu so er ikki rætta framferðin. Tá eiga teir, sum vanligt er, at taka málið upp við feløgini í frælsum samráðingum á arbeiðsmarknaðinum.
Súni Selfoss, formaður, Starvsmannafelagið
Jógvan Philbrow, formaður, Føroya Pedagogfelag
Óluva í Gong, forkvinna, Felagið Føroyskir Sjúkrarøktarfrøðingar
Herálvur Jakobsen, formaður, Føroya Lærarafelag
Vigdis Johannesen, forkvinna, Havnar Arbeiðskvinnufelag
Suni Joensen, formaður, Akademikarafelag Føroya
Jóhan Pauli Helgason, formaður, Búskapar- og løgfrøðingafelag Føroya


text:
FM finalur í Trongisvági fyri ung
Eftir tvey vikuskifti við halvfinalum og finalum í steypakappingini, er nú klárt at fara undir FM-finalurnar hjá teimum ungu.
Og aftur verður hetta við fullum útblástri.
TB hevur enn einaferð átikið sær at breiða taraflexgólvið út í høllini í Trongisvági, eins og tey skipa fyri tiltakinum, sum longu byrjar klokkan 16.30 fríggjadagin 9. mars, tá fyrsta finalan verður leikt.
Henda er millum D15 hjá SÍ og Fleyr.
Annars er skráin henda fyri fríggjadagin og leygardagin, tá til samans 10 finalur verða leiktar:
Fríggjadag 9. mars:
Dreingir 15: SÍ - Fleyr kl. 16.30
Gentur 16: SÍ - Fleyr kl. 18.30
Dreingir 17: SÍ - Fleyr kl. 20.30
Leygardag 10. mars:
Gentur 12: SÍ - Ternan kl. 10.00
Dreingir 12: SÍ - Ternan kl. 11.00
Gentur 14 A: SÍ a - TB a kl. 12.00
Mansungl.: SÍ - Fleyr kl. 14.00
Gentur 14 B: SÍ b - KÍF b kl. 16.00
Gentur 19: SÍ - Fleyr kl. 18.00
Kvinnuungl.: Fleyr - SÍ kl. 20.00
Sum ikki einaferð, so er tað SÍ sum er best umboðað í finalunum – ja, í øllum. Fleyr er í 6 finalum, meðan Ternan er í tveimum og TB og KÍF eru í einari hvør.
"Kalt borð" - eisini við heitum rættum
Eins og nógvu undanfarnu árini í sambandi við FM-finalurnar hjá teimum ungu í Trongisvági, verður Anita aftur í ár klár við sínum frálíka mati í kantinuni í Trongisvági – eitt satt matupplivilsi fyri einans kr. 120,00 fyri vaksin og kr. 60,00 fyri børn.
Flogbóltssamband Føroya vil enn einferð takka Anitu og hennara hjálparfólki fyri hetta frálíka tiltak í sambandi við finalurnar, og kunnu viðmæla øllum at fáa sær eina friðarliga løtu í kantinuni við sera góða matinum, sum verður gjørdur fyri ein sera sámuligan prís.
Takk fyri tað – vit gleða okkum!
Viðvíkjandi stroyming verður meira kunning hósdagin ella tórsdagin, sum er meira lokalt.
Varðin Pelagic er høvuðsstuðul til FM-finalurnar í Trongisvági.


text:
Orð og lag: Robert Sterling Arnold
Týtt: Jákup Olsen
Upprunaheiti: No tears in heaven
1. Ei tár hin morgun
í himmalborgum,
dýrd bert og sælu eygað sær.
Ei kennist tregi,
alt verður gleði,
tá øll tey frelstu finnast har.
Niðurlag: Ei tár (í Himli har), ei tár (ei sorg har nær),
pína og sorg ei vera meir.
Ei tár (í Himli har), ei tár (ei sorg har nær),
uppi har tár ei verða fleir.
2. Dýrdin mær bíðar,
gullgøtur fríðar,
ævigur dagur rísa skal.
Jesus vit síggja
í staðnum nýggja,
sorgin er flýdd og sál mín sæl.


text:
Soljóðandi skriv er í dag handa lønardeildini í Fíggjarmálaráðnum:
Vísandi til avtalu frá 1. juli 2014 millum Fíggjarmálaráðið og Felagið Føroyskar Sjúkrarøktarfrøðingar um fráboðanarform og fráboðanarfreist undan arbeiðssteðgi, herundir eisini samhugaarbeiðssteðg, verður hervið boðað frá samhugaarbeiðssteðgi fyri allar sjúkrarøktarfrøðingar sum starvast hjá Almannaverkinum galdandi frá mánamorgni 15. januar 2018 kl. 07:00 til 16. januar 2018 kl. 07.00.
Arbeiðssteðgurin fevnir um allar sjúkrarøktarfrøðingar í Almennaverkinum alla arbeiðstíðina.
Óluva í Gong, forkvinna sigur, at Felagið Føroyskir Sjúkrarøktarfrøðingar fer í samhugaverkfall fyri at vísa stuðul til, at Føroya Pedagogfelagið skal sleppa at føra egnar samráðingar.


text:
Fundarskipan fyri Sjóvar kommunu 2017-2021
Fundir kommunustýrisins
§ 1, 1. petti. Fundir kommunustýrisins eru almennir. Kommunustýrið kann tó gera av, at ávís mál verða viðgjørd fyri afturlatnum hurðum.
2. petti Uttan so at kommunustýrið í serstøkum føri tekur aðra avgerð, skulu niðanfyri tilskilaðu mál verða viðgjørd fyri afturlatnum hurðum:
1. Mál, har mett skal verða um persónlig viðurskifti.
2. Mál um keyp og sølu av føstum ognum og veðseting.
3. Kostnaðarætlanir og tilboð viðvíkjandi byggiarbeiðum og tilfarsveitingum.
3. petti Kommunustýrið ger á fundi av, um mál skal viðgerast fyri afturlatnum hurðum. Mál verður viðgjørt fyri afturlatnum hurðum um borgarstjórin ger tað av, ella um 1/3 av limunum krevur tað.
4. petti Mál, ið skulu verða viðgjørd fyri afturlatnum hurðum, skulu helst avgreiðast fyrst.
§ 2 Øll hava atgongd til almennu fundir kommunustýrisins. Órógvar áhoyrari, ella sýnir hann ikki sømiligan atburð, kann borgarstjórin vísa honum ella um neyðugt øllum áhoyrarum út úr fundarsalinum. Borgarstjórin kann bíleggja sessir til umboð fyri fjølmiðlum.
§ 3 Kommunustýrislimir hava skyldu at møta á kommunustýrisfundum. Ber ikki til hjá kommunustýrislimi at koma á fund, boðar hann borgarstjóranum frá áðrenn fundurin byrjar. Á hvørjum fundi verður skrivað í gerðabókina, hvørjir limir vóru til staðar, nær limir koma.
Noyðist kommunustýrislimur at fara av fundi, skal hann boða borgarstjóranum frá, og verður ført í gerðabókina, nær limur fer.
Fundarskrá
§ 4, 1 petti Borgarstjórin skipar fyri, at fundarskrá verður send hvørjum kommunustýrislimi í seinasta lagi 4 dagar frammanundan, at vanligur fundur skal verða.
2. petti Um limur í seinasta lagi 8 dagar frammanundan vanligum fundi skrivliga hevur biðið um viðgerð av einum máli, setir borgarstjórin hetta mál á skránna.
Innlit
§ 5, 1. petti Tá eitt mál er sett á fundarskránna til ein vanligan fund, skal hetta lýsast í stuttum, styðjað við møguligum tilmæli. Neyðugt tilfar, sum greiðir nærri frá málinum, skal - um slíkt ikki longu er sent limunum - vera til taks á kommunuskrivstovuni í minst 3 gerandisdagar frammanundan fundinum. Eitt yvirlit yvir málini skal samstundis vera til skjals.
2. petti Samstundis sum boðað verður til eykakommunustýrisfund, letur borgarstjórin í so stóran mun tað er gjørligt kommunustýrislimirnar vita, hvørji mál skulu viðgerast á fundinum.
Viðtøkuføri
§ 6 Kommunustýrið er viðtøkuført tá ið í minsta lagi helvtin av kommunustýrislimunum eru á fundi.
Fundarleiðsla
§ 7, 1. petti: Borgarstjórin, og um honum berst frá, varaborgarstjórin leiðir kommunustýrisfundirnar og ansar eftir, at teir fara sømiliga fram. Hann ger av, hvussu teir spurningar, atkvøtt verður um, skulu verða orðaðir.
2. petti: Borgarstjórin spyr, áðrenn orðaskifti byrjar, um nevndarformaður/frásøgumaður biður um orðið og gevur annars kommunustýrislimunum orðið í teirri raðfylgju, teir hava biðið um. Um fleiri biðja um orðið í senn, avger borgarstjórin raðfylgjuna.
3. petti: Hvør kommunustýrislimur eigur at lýða avgerðir borgarstjórans tá ið tað snýr seg um at halda neyðugt fundarskil. Er ein kommunustýrislimur tvær ferðir á sama fundi biðin um at fara siðiliga fram, kann kommunustýrið eftir uppskoti frá borgarstjóranum nokta honum at fáa orðið aftur á fundinum.
4. petti: Um so er, at kommunustýrislimur ikki ger eftir boðum borgarstjórans, tá ið hann hevur tikið orðið frá honum, ella óskil kemur í, hevur borgarstjórin skyldu at leggja niður fundin, ella um neyðugt slíta fundin.
5. petti: Øll uppskot, sum koma fram undir orðaskiftinum, verða stílað til borgarstjóran.
6. petti: Borgarstjórin kann lata kommunustýrið avgera mál, ið hann sjálvur hevur rætt at taka endaliga støðu til.
Framløga av málum
§ 8, 1. petti: Borgarstjórin ger av í hvørji raðfylgju málini koma til viðgerðar, og hann kann víkja frá raðfylgjuni á fundarskránni. Kortini ger kommunustýrið av í hvørji raðfylgju málini skulu verða viðgjørd tá minst tríggir kommunustýrislimir krevja atkvøðugreiðslu hesum viðvíkjandi. 2. petti: Tá ið fundur byrjar kann kommunustýrislimur biðja um orðið um fundarskránna, og seta fram uppskot um mál á fundarskránni skulu viðgerast á almennum fundi ella fyri læstum hurðum.
§ 9, 1. petti: Eitt mál verður bert viðgjørt eina ferð, uttan so at annað er ásett í lóggávuni, ella kommunustýrið samtykkir, at málið skal verða viðgjørt tvær ferðir. Ársfíggjarætlan kommununnar skal tó verða viðgjørd á tveimum fundum.
2. petti: Við 1. viðgerð verður bert atkvøtt um málið skal fara til 2. viðgerð. Kommunustýrislimur hevur rætt til at siga sína hugsan um eitt mál áðrenn kommunustýrið tekur avgerð um, at tað skal fara til 2. viðgerð. Millum 1. og 2. viðgerð skulu ganga í minsta lagi 24 tímar. Millum 1. og 2. viðgerð av ársfíggjarætlanini skulu tó ganga í minsta lagi 14 dagar.
3. petti: Tá ið eitt mál verður viðgjørt tvær ferðir, skulu skjølini, ið hoyra til málið - aftaná 1. viðgerð - um tað er møguligt, verða løgd til eftirlit fyri limirnar.
Nevndarviðgerð
§ 10, 1. petti Heldur kommunustýrið, at eitt mál eigur at verða kannað av serstakari nevnd áðrenn kommunustýrið tekur endaliga avgerð, verður slík nevnd vald við so mongum limum, sum kommunustýrið heldur hóska í hvørjum einstøkum føri.
2. petti: Nevndin, ið sjálv skipar seg við formanni, skal handa borgarstjóranum skrivað álit, og ger hesin kommunustýrislimirnar kunnugar við álitið samsvarandi reglunum í grein 4.
3. petti: Kommunustýrið kann gera av at senda eitt mál, ið ikki hoyrir undir málsøkið hjá ávísari nevnd, til viðgerðar í eini av teim føstu nevndunum.
Gegni
§ 11, 1. petti Um viðurskiftini eru so, at ivi kann vera um gegni (habilitetin) hjá einum kommunustýrislimi, skal hann siga kommunustýrinum frá hesum. Eisini kann ein kommunustýrislimur reisa spurningin um gegni hjá øðrum kommunustýrislimi.
2. petti: Kommunustýrið ger við atkvøðugreiðslu av, um eitt mál er slíkt áhugamál hjá einum kommunustýrislimi, at hann ikki eigur at taka lut í málsviðgerðini. Um so er, at kommunustýrið ger av, at kommunustýrislimur er ógegnigur, skal limur fara av fundinum, meðan málið verður viðgjørt og avgreitt.
3. petti: Er líkt til, at kommunustýrið tekur avgerð um, at kommunustýrislimur er ógegnigur, kunnu limir, ið eru valdir á viðkomandi valevnislista, krevja, at tiltakslimurin fær fundarboð.
4. petti: Hevur tiltakslimur ikki fingið fundarboð í tí føri, kommunustýrið ger av, at kommunustýrislimur er ógegnigur, kann málið verða flutt til næsta fund, uttan so at 2/3 av teimum møttu kommunusýrislimunum eru ímóti, ella um málið ikki tolir at bíða.
Atkvøðugeiðsla broygingar- og eykabroytingaruppskot
§ 12 Kommunustýrislimir kunnu bert taka lut í atkvøðugreiðslum kommunustýrisins um teir persónliga eru til staðar meðan hesar fara fram.
§ 13, 1. petti: Atkvøðugreiðsla fer fram á tann hátt, at kommunusýrislimirnir reisa seg úr sæti, tá til ber. Er atkvøðugreiðslan eftir borgarstjórans tykki ógreið, letur hann kommunustýrislimir atkvøða av nýggjum. Borgarstjórin ella í minsta lagi tríggir kommunustýrislimir kunnu undan atkvøðugreiðsluni krevja, at atkvøtt verður við navnakalli.
2. petti: Avgerðir verða tiknar við vanligum atkvøðumeiriluta, um ikki annað er fyriskipað í lóggávuni. Eitt uppskot er samtykt tá meirilutin av teimum, sum greiða atkvøðu, atkvøður fyri. Standa atkvøðurnar á jøvnum, er uppskotið felt.
3. petti: Heldur borgarstjórin, at allir kommunustýrislimir eru samdir, kann hann gera kommunustýrinum kunnugt, at málið er samtykt uttan atkvøðugreiðslu. Mælir kommunustýrislimur tá í somu løtu ímóti, verður tó vanlig atkvøðugreiðsla.
4. petti: Skrivlig atkvøðugreiðsla fer fram við atkvøðuseðlum, ið borgarstjórin útflýggjar.
5. petti: Kommunustýrislimur kann ikki sleppa sær undan ábyrgd við ikki at greiða atkvøðu.
6. petti: Avgerð, sum kommunustýrið hevur tikið, kann ikki á sama fundi verða broytt, uttan so, at allir kommunustýrislimir, ið vóru á fundi, tá avgerðin varð tikin, eru samdir um hetta.
§ 14, 1. petti: Broytingar- og eykabroytingaruppskot kunnu verða framløgd um atkvøðugreiðsla ikki er byrjað. Ikki er neyðugt at seta fram ella taka fyrivarni viðvíkjandi slíkum uppskotum undir 1. viðgerð av einum máli, sum skal verða viðgjørt 2 ferðir, sbr. tó 5. petti.
2. petti: Borgarstjórin setir fyrst undir atkvøðugreiðslu broytingaruppskotini til upprunauppskotið hvørt eftir annað. At enda verður atkvøtt um upprunauppskotið við teim samtyktu broytingunum. Fellur tað, eru eisini broytingaruppskotini fallin burtur. Borgarstjórin ræður fyri, hvussu atkvøtt verður.
3. petti: Í málum, sum skulu verða viðgjørd tvær ferðir, kann kommunstýrið gera av at seta eina tíðarfreist fyri broytingaruppskotum og eftir umstøðunum eisini eykabroytingaruppskotum. Um so er, kunnu slík ikki verða sett fram, aftan á at freisin er farin, uttan so at kommunustýrið við atkvøðumeiriluta gevur sítt samtykki hesum viðvíkjandi.
4. petti: Um kommunustýrislimir ikki eru kunnaðir um broytingar- og eykabroytingaruppskot, áðrenn tey koma til 2. viðgerð, greiðir borgarstjórin frá uppskotinum beinanvegin, orðaskiftið byrjar, sí 14,1.
5. petti: Áðrenn atkvøðugreiðsla í einum máli er byrjað, kunnu uppskot um val av nevnd og um at senda eitt mál til eina fyrr valda nevnd ella til víðari viðgerð í eini nevnd verða framløgd. Verður slíkt uppskot lagt fram aftaná at orðaskiftið í málinum er byrjað, verður tað slitið, og ger kommunustýrið av um málið skal fara til nevndarviðgerð.
Meirilutaval
§ 15, 1. petti Tá ið kommunustýrið skal velja eitt umboð ella ein lim í nevndir, stjórnir ella tílíkt, fer slíkt val fram eftir lutfalsvalháttinum.
2. petti: Við meirilutavali verður sipað til ein valhátt, har tað valevni, ið fær meir enn helmingin av atkvøðunum, er valt. Fæst tílíkur meiriluti ikki við fyrstu atkvøðugreiðslu, verður atkvøtt umaftur. Fær heldur eingin meiriluta hesa ferð, verður bundið val ímillum tvey teirra, ið fingu flestar atkvøður. Stendur á jøvnum hjá fleiri enn tveimum valevnum, verður lutakast um, hvørji tey tvey skulu verða, sum endalig atkvøðugreiðsla tá verður um. Fær hvørgin teirra meiriluta hesa ferð, verður lutakast, sum borgarstjórin skipar fyri. Er borgarstjóri ikki valdur, skipar fyrst valdi limurin fyri hesum lutakasti.
Lutfalsval
§ 16, 1. petti: Tá ið kommunustýrið skal velja tveir ella fleiri limir í nevndir, stjórnir ella tílík, fer slíkt val fram eftir lutfalsvalháttinum.
2. petti: Við lutfalsvali verður sipað til ein valhátt, har kommunustýrislimir frammanundan boða borgarstjóranum frá, at teir ganga saman í valbók, og at teir vilja atkvøða saman.
3. petti: Limatalið í hvørjum bólki sær verður skift sundur við 1, 2, 3, o.s.fr.. Býtingartalið, sum tá kemur fram, ásetir ta raðfylgju, ið hvør bólkur kann velja sítt umboð.
4. petti: Eru tvey ella fleiri býtingartøl líka stór, verður raðfylgjan funnin við lutakasti, sum borgarstjórin skipar fyri.
5. petti: Tá ið avgjørt er, hvussu mong umboð hvør bólkur skal hava, eiga bólkarnir sum skjótast at boða borgarstjóranum frá, hvør umboðar hvønn bólkin.
6. petti: Sigur ein bólkur frá sær rættin at seta eitt ella fleiri umboð, verða teir leysu sessirnir býttir ímillum hinar bólkarnar eftir pettunum 1-3.
Starvssetan
§ 17 Kommunustýrið setir fólk í starv og sigur fólk úr starvi. Tá fólk verður sett í starv hjá kommununi, skal kommunustýrið hava tilmæli frá viðkomandi nevnd. Starvsfólk á dagstovninum Lítlafløtti verða sett í starv og søgd úr starvi av einum setanarbólki við dagstovnaleiðaranum, varaleiðaranum, álitisfólkinum og formanninum ella øðrum umboði í trivnaðarnevndini. Undantikið hesum er leiðarin og varaleiðarin á stovninum, sum verða sett og søgd úr starvi av kommunustýrinum.
Gerðabókin o.a.
§ 18, 1. petti: Avgerðir kommunustýrisins verða á fundinum skrivaðar í gerðabókina av kommunustjóranum ella fundarskrivaranum. Borgarstjórin sigur, hvat skrivast skal.
2. petti: Kommunustýrislimur kann krevja sína frávíkjandi støðu í stuttum skrivaða í gerðabókina. Snýr tað seg um mál, ið skulu sendast til annan myndugleika, kann hann eisini krevja, at myndugleikin verður kunnaður um, hvat skrivað er í gerðabókina. Ynskir avvarðandi kommunustýrislimur við málinum at senda skriv, sum gjøllari lýsir hansara støðu, eigur hann at siga hetta við borgarstjóran sum so setir eina tíðarfreist fyri, nær skrivið skal avhendast.
3. petti: Í gerðabókina verður nágreiniliga endurgivið, hvussu atkvøðugreiðslan í hvørjum máli sær fór fram, og hvørjir limir atkvøddu fyri ella ímóti ella ikki greiddu atkvøðu.
4. petti: Tá ein fundur er lokin, verður gerðabókin lisin upp og undirskrivað av kommunustýrslimunum. sum hava verið á fundinum. Kommunustýrislimirnir kunnu ikki við at vísa til atkvøðugreiðslu sína ella av øðrum orsøkum bera seg undan at skriva undir gerðabókina.
Viðvíkjandi fatan av hesi fundarskipan
§. 19 Kommunusýrislimirnir hava skyldu til fyribils at halda seg til avgerð borgarstjórans viðvíkjandi spurningum um, hvussu tað, ið ásett er í hesi fundarskipan, skal skiljast. Málið kann tó leggjast fyri kommunustýrið á næsta fundi.
Broytingar í fundarskipanini
§ 20 Henda fundarskipan kemur í gildi beinanvegin. Broytingar og uppískoyti til fundarskipanina skulu verða viðgjørd á tveimum regluligum kommunustýrisfundum.